77 orang terkorban akibat hujan lebat di Pakistan
Oleh KOSMO!

7 Julai 2022, 5:30 pm
ISLAMABAD – Sekurang-kurangnya 77 orang dilaporkan terkorban setakat ini akibat hujan lebat yang melanda seluruh Pakistan, lapor akhbar Saudi Gazette semalam.
Menteri Persekutuan bagi Perubahan Iklim, Sherry Rehman berkata, hampir separuh kematian berkenaan dilaporkan di wilayah Balochistan.
“Angka kematian termasuk kanak-kanak, lelaki dan wanita dewasa. Kami cuba menyelamatkan penduduk menerusi bantuan oleh pihak berkuasa pengurusan bencana dan wilayah,” kata Sherry.
Menurutnya, banjir itu dilaporkan berlaku di kawasan bandar Quetta, Pasni dan Turbat dalam wilayah Balochistan.
“Paras air terus meningkat dan orang ramai perlu berhati-hati kerana corak monsun berubah. Pada masa ini, hujan di seluruh Pakistan adalah 87 peratus lebih banyak berbanding purata sebelum ini.
“Ini sudah pasti tragedi negara apabila begitu ramai orang kehilangan nyawa. Hujan monsun datang lebih awal daripada jangkaan tahun ini,” katanya kepada pemberita.

Pihak Berkuasa Pengurusan Bencana Wilayah Balochistan berkata, darurat bencana diisytiharkan di daerah Quetta, Balochistan selepas 20 orang dilaporkan terkorban. Mangsa yang maut termasuk enam wanita daripada keluarga yang sama.
“Ini baru permulaan dan kita perlu lebih bersedia,” kata Sherry sambil menambah, Kementerian Perubahan Iklim telah mengeluarkan amaran kepada pihak berkuasa pengurusan bencana nasional dan wilayah supaya sentiasa berwaspada serta bersedia untuk menangani situasi kecemasan.
Balochistan menerima 274 peratus lebih banyak hujan berbanding jumlah purata, manakala hujan di Sindh adalah 261 peratus lebih tinggi daripada purata. Hal itu ditegaskan oleh Sherry sebagai ‘membimbangkan’.
Peningkatan kadar hujan di Azad Jammu dan Kashmir ialah 49 peratus sementara wilayah  Gilgit-Baltistan, Punjab dan Khyber Pakhtunkhwa menerima hujan kurang berbanding purata pada bulan Julai. – Agensi


KPM bakal perkenal sistem utiliti, penjadualan dan pelaporan baru
Oleh HARRITH HISHAM

7 Julai 2022, 5:58 pm
KUALA LUMPUR – Kementerian Pendidikan (KPM) akan membangunkan tiga sistem baharu bagi meningkatkan kecekapan pengurusan di sekolah.
Menteri Kanan Pendidikan, Datuk Dr. Radzi Jidin berkata, usaha tersebut merupakan kesinambungan mengadaptasi pendigitalan dalam pendidikan sekali gus menambah baik sistem pengurusan sedia ada.
Menurutnya, KPM akan menyusun semua maklumat berkaitan dengan penggunaan utiliti di sekolah bagi memantau sekiranya terdapat penggunaan yang tidak sepatutnya.
“Apabila saya turun ke sekolah, kita dapati banyak pembaziran air khususnya dalam kawasan sekolah.
“Sebagai pentadbir sekolah, mereka perlu cakna kerana bil ini dibayar secara pukal,” katanya pada sidang akhbar selepas  merasmikan Anugerah Penggunaan Digital Dan Teknologi (DUTA) di auditorium Bahagian Sumber dan Teknologi Pendidikan, di sini hari ini.
Radzi berkata, perkara sama akan dilakukan bagi sistem penjadualan dan sistem pelaporan pengajaran dan pembelajaran (PdP) yang dikatakan membebani guru-guru.

“Kita akan bangunkan sistem yang lebih menyeluruh agar semua sekolah seluruh negara boleh buat jadual waktu menggunakan aplikasi tersebut.
“Untuk pelaporan PdP juga kita akan selaraskan bagi mengelakkan para guru terus dibebani,” ujarnya.
Jelas Radzi, perbincangan meneliti sistem utiliti sudah berada di peringkat akhir kementerian manakala penjadualan dan pelaporan PdP masih di peringkat awal. – KOSMO! ONLINE


Zahidi tegur kerajaan negeri kenakan duti hiburan melampau
Oleh AMREE AHMAD

7 Julai 2022, 6:37 pm
PUTRAJAYA – Kerajaan negeri yang mengenakan duti hiburan tinggi ke atas setiap tayangan filem di pawagam disaran mempertimbangkan untuk menurunkan semula kadar berkenaan.
Teguran itu disuarakan Timbalan Menteri Komunikasi dan Multimedia, Datuk Zahidi Zainul Abidin ekoran rungutan penggiat filem tempatan ke atas isu cukai tersebut dianggap membebankan.
“Saya berterima kasih kepada masyarakat yang prihatin terhadap isu ini tetapi perkara itu di bawah pihak berkuasa tempatan (PBT) yang dikawal kerajaan negeri.
“Justeru, kita rayu mereka jangan tekan sampai ada yang mencecah 25 peratus kerana akan membantutkan industri kandungan kreatif domestik,” katanya pada sidang akhbar di sini hari ini.
Ketika ini, duti itu dikenakan 20 sehingga 25 peratus daripada jualan tiket di pawagam iaitu kadar tertinggi di dunia kecuali Sabah yang tidak pernah melaksanakan cukai tersebut.
Berita berkaitan: Kaji semula cukai hiburan, bayaran panggung wayang

Berita berkaitan: Karya pecah panggung, belum tentu penerbit kaya
Mengulas lanjut, Zahidi memberitahu, beliau pada dasarnya bersetuju cukai itu diturunkan mungkin kepada cuma 10 peratus sebagai pendapatan PBT kerana dianggap masih agak munasabah.
“Saya sarankan pihak persatuan filem buat perbincangan dengan pihak kerajaan negeri kerana duti ini bukan sahaja pawagam, bahkan busker (penghibur jalanan) pun kena juga,” katanya kesal.
Pihak operator pawagam jelasnya, ada rasional tersendiri kenapa kadar tinggi dilaksanakan tetapi isu berkenaan sebenarnya boleh dirunding dengan baik dalam situasi menang-menang.
Sehubungan itu, Zahidi meminta pengusaha premis berkenaan agar dapat lebih bertimbang rasa dan bukan hanya memikirkan isu keuntungan jangka pendek kerana rakyat kini ada pelbagai medium hiburan. – KOSMO! ONLINE


Bubu naga haram, 50kg ikan dirampas
Oleh ISKANDAR SHAH MOHAMED

7 Julai 2022, 6:48 pm
KUALA SELANGOR – Kegiatan haram pihak tidak bertanggungjawab menangkap ikan menggunakan bubu naga tumpas apabila dirampas kira-kira 3.5 batu nautika dari Pantai Tanjong Karang di sini, hari ini.
Kesemua 29 bubu itu dikesan menerusi Ops Bubu Naga oleh Cawangan Perlindungan Sumber Jabatan Perikanan Selangor di kawasan berkenaan, kira-kira pukul 7.40 pagi.
Ketua Pengarah Jabatan Perikanan, Mohd. Sufian Sulaiman berkata, operasi khas itu hasil maklumat dan risikan pihaknya dan turut merampas 50 kilogram hidupan laut.
Katanya, ini termasuk ikan jenis ketuka, gelama, sembilang, malong, buntal dan daun baharu selain sotong kurita serta udang lipan yang keseluruhannya bernilai RM2,500
Difahamkan, kesemua bubu naga itu ditemui di dalam laut dan tiada tangkapan individu atau bot dilakukan.
“Kesemua rampasan dibawa ke Pusat Tahanan Vesel Kuala Selangor bagi tindakan lanjut.

“Kes akan diserahkan kepada Pegawai Penyiasat Jabatan Perikanan negeri untuk siasatan lanjut,” katanya dalam satu kenyataan hari ini.
Jelas beliau, kes disiasat mengikut Seksyen 11(3)(c) Akta Perikanan 1985.
Mohd. Sufian menegaskan, pihaknya akan melaksanakan operasi itu secara berterusan dengan kerjasama agensi penguat kuasa lain seperti Agensi Penguatkuasaan Maritim Malaysia (APMM) dan Pasukan Polis Marin (PPM).
“Menangkap ikan di perairan dengan peralatan yang tidak dilesenkan merupakan satu kesalahan di negara ini,” katanya. -KOSMO!ONLINE


Trafik penumpang udara cecah 8.7 juta Q12022
Oleh KOSMO!

7 Julai 2022, 5:19 pm
PETALING JAYA – Trafik penumpang udara mencapai rekod tertinggi sejak pandemik dengan mencatatkan sebanyak 8.7 juta penumpang pada suku tahun pertama (Q1) 2022.
Ini bersamaan dengan pertumbuhan 415.6 peratus tahun ke tahun, menurut Laporan Industri dwitahunan Suruhanjaya Penerbangan Malaysia (Mavcom), Waypoint edisi ke-11.
Menurut laporan tersebut, lonjakan pertumbuhan adalah disebabkan kesan asas yang rendah, yang mana trafik penumpang pada suku pertama 2021 hanya 1.7 juta.
“Perkembangan ini menunjukkan industri penerbangan sedang mengalami pemulihan secara beransur-ansur, tetapi stabil.
“Pertumbuhan trafik didorong terutamanya oleh penumpang domestik yang menyumbang sebanyak 88.8 peratus daripada jumlah trafik penumpang udara pada Q12022,” katanya dalam satu kenyataan hari ini.
Mavcom meramalkan jumlah trafik penumpang udara tahun ini akan meningkat antara 200 peratus hingga 350 peratus tahun ke tahun, bersamaan dengan 32.6 juta hingga 49 juta penumpang.

Sementara itu, Pengerusi Eksekutif Mavcom, Datuk Seri Saripuddin Kassim berkata, berikutan pelonggaran sekatan perjalanan di Malaysia, industri penerbangan semakin pulih daripada kesan pandemik, selaras dengan peningkatan jumlah trafik penumpang pada awal tahun 2022.
“Selepas pembukaan sempadan antarabangsa pada April, pemantauan Suruhanjaya menunjukkan peningkatan tersebut didorong oleh permintaan yang tertangguh terhadap penerbangan dan pelancongan.
“Suruhanjaya memahami orang ramai masih berhati-hati disebabkan konflik global serta ketidaktentuan ekonomi, namun kami tetap positif dan mengunjurkan bahawa sektor penerbangan akan terus pulih pada tahun 2022 dengan pelaksanaan langkah yang sesuai,” ujarnya.


Filem Raja Ali Haji sasar tembusi pasaran global
Oleh AMREE AHMAD

7 Julai 2022, 5:36 pm
PUTRAJAYA – Kementerian Komunikasi dan Multimedia (K-KOMM) berhasrat menerbitkan beberapa siri filem bergenre sejarah yang bersifat antarabangsa serta mampu menembusi pasaran global.
Perkara itu diumumkan Timbalan Menterinya, Datuk Zahidi Zainul Abidin, selaras dengan misi Road to Oscars yang dilancarkan awal tahun lalu bagi mengangkat filem tempatan di pentas sejagat.
“Antara dirancang dalam masa terdekat ialah filem Raja Ali Haji kerana tokoh ini ialah legenda pahlawan yang amat terkenal di rantau Nusantara,” katanya pada sidang akhbar di sini hari ini.
Mengulas lanjut, Zahidi berkata, idea penerbitan filem Raja Ali Haji dicetuskan sendiri oleh menterinya, Tan Sri Annuar Musa setelah balik dari lawatan kerja rasmi di Bangkok baru-baru ini.
“Beliau bukan sahaja pejuang kemerdekaan Indonesia, bahkan pengaruhnya juga besar di negara ini dengan ramai individu keturunan Bugis menjadi pembesar ternama sejak dahulu,” jelasnya.
Justeru ujarnya, populariti Raja Ali Haji yang bukan sekadar ulama Islam, tokoh sejarah dan bahasa Melayu itu mampu menarik audien di Indonesia dengan pasaran lebih 200 juta orang.

Filem dengan sentuhan antarabangsa sebegitu katanya bagaimanapun memerlukan kerjasama pelbagai pihak terutama sejarawan universiti tempatan selain olahan kreatif skrip dan jalan ceritanya.
Pada masa sama, beliau memberi jaminan, pihak kementerian menyediakan banyak insentif kepada penggiat untuk menerbitkan karya berat demi penghasilan produk berkualiti di pasaran.
Sepanjang tahun ini sahaja jelasnya, sebanyak 660 permohonan Dana Kandungan Digital (DKD) sudah berjaya melepasi saringan awal sebelum menerima surat setuju tawaran bagi suntikan projek.
Zahidi berkata, sejak 2017 sehingga Jun lalu, sejumlah RM180.8 juta peruntukan telah disalurkan kepada penggiat industri kreatif yang berjaya menerima dana itu untuk pelbagai genre filem.
“Antara kejayaan DKD ialah Mat Kilau: Kebangkitan Pahlawan yang menerima RM1.5 juta pada 2018 lalu dan kini sudah merekodkan kutipan RM53 juta selepas 13 hari tayangan,” ujarnya.
Pencapaian luar biasa itu jelasnya, membuktikan keberkesanan DKD bagi membantu penggiat seni tempatan malah filem tersebut mendapat dana pemasaran RM300,000 daripada Perbadanan Kemajuan Filem Nasional Malaysia (Finas).-KOSMO! ONLINE


Buruh binaan ditahan cuba bunuh ibu tunggal
Oleh MUHAMMAD AYMAN GHAFFA

7 Julai 2022, 4:50 pm
PASIR MAS – Seorang ibu tunggal berada dalam koma di Hospital Universiti Sains Malaysia (HUSM), Kubang Kerian sejak seminggu lalu selepas dipercayai terjatuh dari motosikal semasa bergaduh dengan kenalan lelakinya di Taman Sepakat Padang Pak Amat dekat Pasir Puteh, Jumaat lalu.
Dalam kejadian kira-kira pukul 6.40 pagi itu, mangsa yang berusia 35 tahun kini masih tidak sedarkan diri selepas mengalami pendarahan dalam kepala, patah tulang rusuk dan tulang selangka kanan.
Pemangku Ketua Polis Kelantan, Datuk Muhamad Zaki Harun berkata, siasatan awal mendapati, suspek yang merupakan buruh binaan berusia 33 tahun menunggang motosikal jenis Modenas dipercayai mengejar mangsa yang menunggang motosikal jenis Honda EX5.
Menurutnya, semasa tiba di lokasi kejadian, suspek dipercayai menarik tangan mangsa meminta agar memberhentikan motosikal ditunggangnya.
“Insiden itu menyebabkan motosikal yang ditunggang ibu kepada dua anak itu hilang kawalam sebelum terbabas di tepi jalan.
“Suspek telah membawa mangsa ke Hospital Tengku Anis, Pasir Puteh sebelum wanita itu dipindahkan ke HUSM, Kubang Kerian akibat kecederaan parah yang dialaminya,” katanya pada sidang akhbar pada sidang akhbar selepas Majlis Penutup Kursus Tempur Jarak Dekat Siri 1/2022, Kontinjen Kelantan di Lapang Sasar Bukit Pak Junuh di sini hari ini.

Mengulas lanjut, menurut Muhamad Zaki, berdasarkan laporan yang diterima berhubung kejadian itu, polis terus menahan suspek di rumahnya di Pasir Puteh pada hari yang sama.
Katanya, ujian saringan air kencing terhadap suspek mendapati lelaki itu positif dadah jenis methamphetamine.
“Tiada maklumat lanjut berhubung punca kejadian tersebut kerana mangsa masih berada dalam keadaan koma. Kita sedang menunggu wanita itu sedar untuk siasatan terperinci selepas ini.
“Suspek juga ditahan reman selama tujuh hari bermula Jumaat lalu sehingga hari ini dan polis akan memohon tempoh lanjutan reman untuk menyiasat kes tersebut,” katanya.
Tambah Muhamad Zaki, kes disiasat mengikut Seksyen 307 Kanun Keseksaan kerana cuba membunuh. – KOSMO! ONLINE


MetMalaysia sahkan hanya belalai air
Oleh MUHAMMAD SHAHIZAM TAZALI

7 Julai 2022, 4:40 pm
MELAKA – Fenomena didakwa puting beliung dirakam orang ramai di Pantai Siring, Merlimau di sini, semalam yang turut tular dalam laman sosial disahkan adalah belalai air.
Ketua Pengarah Jabatan Meteorologi (MetMalaysia), Muhammad Helmi Abdullah menjelaskan, belalai air merupakan sejenis puting beliung yang menghasilkan angin laju, sehingga boleh merosakkan harta benda terutamanya struktur-struktur binaan tidak kukuh.
Beliau berkata, kejadian ketika hujan lebat di negeri ini semalam berlaku di sekitar perairan Pulau Besar dekat sini.
Katanya, orang ramai dinasihatkan agar tidak menghampiri lokasi berlakunya fenomena tersebut pada masa akan datang.
“Berdasarkan rakaman yang tular tersebut, kejadian belalai air ini terjadi di sekitar perairan Pulau Besar, Melaka. Waktu sebenar kejadian tidak dapat dipastikan.
“Orang ramai dinasihatkan tidak menghampiri lokasi berlakunya belalai air. Belalai air yang disertai angin kencang boleh menyebabkan laut bergelora yang berbahaya kepada bot-bot kecil, rekreasi dan sukan laut.

“Bagi mereka yang berada dalam rumah, sebolehnya duduk di tingkat bawah dan cari sudut ruang atau bilik paling kukuh binaannya serta jauhkan diri dari kawasan yang bercermin seperti tingkap dan pintu kaca,” katanya dalam kenyataan hari ini.
Semalam, tular satu video didakwa puting beliung yang menggemparkan penduduk di Pantai Siring selepas melihat kejadian berkenaan.
Tambah Muhammad Helmi, belalai air merupakan fenomena cuaca yang biasa berlaku di Malaysia dan boleh terjadi di mana-mana sahaja, terutamanya apabila awan ribut mula terbentuk di kawasan lapang yang mempunyai kelembapan udara tinggi.
“Kedudukan negara yang berada di kawasan tropika amat sesuai untuk pembentukan fenomena cuaca ini.
“Ia terbentuk disebabkan berlaku penumpuan angin di kawasan yang bertekanan rendah berbanding kawasan persekitarannya, pada skala diameter yang sangat kecil daripada beberapa meter sehingga ke 50 meter,” jelasnya. – KOSMO! ONLINE


Dua atlet triatlon mampu capai sasaran
Oleh MUHAMMAD ZUHAILY BADLISHAH

7 Julai 2022, 5:16 pm
KUALA LUMPUR – Ketua Kontinjen ke Sukan Komanwel Birmingham 2022, Datuk Shahrul Zaman Yahya yakin dua atlet triatlon negara mampu mencipta kejutan pada temasya yang akan berlangsung 28 Julai hingga 8 Ogos depan.
Skuad triatlon negara mempertaruhkan dua atlet, Chong Xian Hou dan Isaac Tan untuk memberikan aksi terbaik meskipun sedar bakal berdepan negara-negara kuasa besar daripada sukan berkenaan.
“Setiap peserta dalam sukan temasya apa pun mempunyai peluang. Kita tak tahu kerana apa juga boleh berlaku.
“Apa yang penting mereka sudah terpilih untuk masuk ke pertandingan (Sukan Komanwel). Kita doakan yang terbaik dan harap mereka buat sebaik mungkin,” kata Shahrul Zaman.
Dalam masa sama, Shahrul Zaman yang juga Presiden Kesatuan Ragbi Malaysia, yakin dengan kemampuan Xian Hou dan Isaac untuk mencapai sasaran memperbaiki catatan peribadi baharu di Birmingham nanti.
“Saya nak mereka tingkatkan catatan peribadi mereka kerana kita bersaing dengan negara-negara yang sudah bertapak lama dalam sukan triatlon.

“Sebab itu kita tak letak sasaran yang tidak munasabah tetapi kita mahu mereka cuba perbaiki rekod peribadi sendiri,” jelasnya selepas melawat persediaan skuad triatlon negara di Stadium Mini Majlis Sukan Negara, Bukit Jalil hari ini.
Ini adalah kali kedua Xian Hao di Sukan Komanwel selepas terdahulu meraih tempat ke-30 sewaktu edisi Gold Coast 2018, manakala Isaac pula bakal membuat debut pada temasya berkenaan. – KOSMO! ONLINE


Kastam Sabah rampas 617kg dadah
Oleh IVAN AMIRUL

7 Julai 2022, 4:59 pm
TAWAU – Jabatan Kastam Diraja Malaysia (JKDM) Zon Sabah merampas sebanyak 617 kilogram (kg) dadah bernilai RM2.5 juta sepanjang enam bulan pertama tahun ini.
Penolong Ketua Pengarah JKDM Zon Sabah, Julaiman Soimin berkata, jumlah itu membabitkan tiga jenis dadah iaitu syabu, ketamin dan ketum.
“Kejayaan rampasan ini adalah hasil usaha berterusan JKDM Sabah dalam menangani aktiviti penyeludupan dadah. Sejak awal tahun ini, kita merampas 55.3kg syabu dan 10kg ketamin.
“Selain itu, kita merampas serbuk ketum seberat 552.4kg,” katanya pada sidang akhbar di Pejabat JKDM Tawau di sini hari ini.
Menurut Julaiman, usaha menangani kegiatan penyeludupan dilaksanakan secara berterusan melalui Operasi Khas Narkotik ‘Joint Task Force’ Sempadan Laut Malaysia-Indonesia yang bermula 8 Jun hingga hari ini.
“Operasi menumpukan semua sempadan laut kedua-dua negara membabitkan pintu-pintu masuk laut dan udara.

“JKDM Sabah berjaya merekodkan enam kes dan merampas syabu seberat 10.69kg dianggarkan bernilai RM366,878.
“Operasi turut merampas ketamin seberat 7kg dan 315kg daun ketum,” katanya. – KOSMO! ONLINE


Kilang sorok 612 minyak peket diserbu
Oleh ZAKKINA WATI AHMAD TARMIZI

7 Julai 2022, 4:55 pm
SEREMBAN – Tembelang sebuah kilang memproses makanan menyimpan 612 kilogram (kg) minyak masak peket terbongkar apabila diserbu sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di Sikamat di sini hari ini.
Serbuan Op ATM (ayam, telur, minyak masak) dan Op Antisorok itu dilakukan pada pukul 11.20 pagi.
Ketua Pegawai Penguat Kuasa KPDNHEP Negeri Sembilan, Abd. Muis Samsudin berkata, minyak itu ditemui bersama 50 kg minyak masak bersubsidi dalam tong di premis berkenaan.
“Minyak masak tersebut dipercayai digunakan untuk proses penghasilan produk makanan di premis berkenaan. Premis berkenan tidak mempunyai sebarang kebenaran daripada Pengawal Bekalan untuk menyimpan minyak masak di premisnya.
“Seorang lelaki warganegera Malaysia berumur 45 tahun yang merupakan pengurus di premis berkenaan telah diambil keterangan untuk tujuan siasatan.
“Kesemua 662kg minyak masak bersubsidi berkenaan dengan anggaran nilai rampasan sebanyak RM1,655 telah disita untuk tujuan siasatan di bawah Akta Kawalan Bekalan 1961,” katanya dalam kenyataan hari ini.

Abd. Muis dalam pada itu menambah, pihak KPDNHEP Negeri Sembilan memandang serius terhadap penyelewengan minyak masak peket 1kg kerana ia seharusnya dijual dan dipasarkan untuk kegunaan isi rumah.
“Sejak Op ATM dilancarkan pada 1 Jun 2022 sehingga kini, KPDNHEP Negeri Sembilan telah menjalankan sebanyak 429 pemeriksaan premis yang meliputi kesemua rantaian pengedaran minyak masak subsidi di Negeri Sembilan.
“Usaha membanteras penyelewengan minyak masak bersubsidi ini akan terus dipergiatkan oleh KPDNHEP Negeri Sembilan dari semasa ke semasa,” katanya. – KOSMO! ONLINE


Polis Kota Marudu cari lima saksi pendakwaan
Oleh IVAN AMIRUL

7 Julai 2022, 5:02 pm
KOTA MARUDU – Lima individu dicari sebagai saksi pendakwaan membabitkan kes jenayah kekerasan yang dibicarakan ketika ini di Mahkamah Majistret sebagai prosiding perbicaraan.
Semua individu berkenaan dikenali sebagai Haimi Tani, Syam Mubin, Alamani Nasalti, Jamaldi Annasi dan Sarata Nasir.
Ketua Polis Daerah Kota Marudu, Superintendan Zairolnizal Ishak berkata, kes berkenaan kini dibicarakan mengikut Seksyen 324 Kanun Keseksaan.
“Kejadian berlaku sekitar bulan Februari 2020 di Pulau Lundayan, Pitas, melibatkan kes enam mangsa yang dibelasah seorang lelaki berusia 43 tahun.
“Kes membabitkan enam mangsa berusia lingkungan 19 hingga 60 tahun yang dipukul menggunakan objek keras oleh suspek.
“Lima saksi etnik Palauh ini dikehendaki hadir untuk prosiding perbicaraan di mahkamah Majistret Kota Marudu pada 22 hingga 25 Ogos depan,” katanya dalam satu kenyataan hari ini.

Mengulas lanjut, Zairolnizal memaklumkan semua saksi terbabit menetap di Pulau Lundayan, Pitas berdasarkan maklumat sebelum ini.
“Sebarang maklumat atau pertanyaan boleh menghubungi Pegawai Penyiasat kes Inspektor Mohd Zulkairi Md Daud di talian 0138813013 atau menghubungi mana-mana balai polis berhampiran,” katanya. – KOSMO! ONLINE


Sinar Senyuman Al-Shams bantu OKU dapat pelan perlindungan
Oleh MOHD RASDAN AHMAD

7 Julai 2022, 4:36 pm
KUALA LUMPUR – Zurich Malaysia melalui agensi Rangkaian Francais Teras Legacy bakal memberi peluang bagi orang kelainan upaya (OKU) untuk mempunyai kerjaya dalam perkhidmatan kewangan melalui program Sinar Senyuman Al-Shams.
Melalui satu memorandum persefahaman (MoU) bersama Persatuan OKU Sentral (OKU Sentral), program pertama seumpama itu mampu memperkasa OKU untuk menerokai kerjaya yang mungkin tidak terfikir sebelum ini.
Ketua Pegawai Eksekutif Zurich, Nazrul Hisham Abd. Hamid berkata, pihak Zurich Malaysia dan Teras Legacy juga bakal membimbing dan melengkapkan golongan tersebut dengan kemahiran yang diperlukan.
“Kami berusaha untuk memberi impak positif yang berkekalan dalam komuniti termasuk OKU yang merupakan ahli masyarakat yang sama penting.
” Kami ingin menyokong golongan ini untuk terus berdikari dan mendapat perlindungan terutamanya dalam dunia serba mencabar ketika ini, ” katanya.
Beliau berkata demikian ketika memberi ucapan pada Majlis Tandatangan Memorandum Persefahaman (MoU) bersama OKU Sentral di Hotel Pavillion, dekat sini hari ini.

Tambahnya, Sinar Senyuman Al-Shams juga menjamin penerimaan permohonan OKU berdaftar ke dalam pelan perlindungan Zurich Takaful Al-Shams termasuklah mereka yang mempunyai penyakit kritikal sedia ada.
“Bukan itu sahaja,  OKU yang mempunyai penyakit kongenital atau tidak layak untuk mendapatkan perlindungan daripada sumber lain juga turut diterima.
“Ciri Penerimaan Terjamin memudahkan proses untuk golongan OKU kerana ia tidak memerlukan pemeriksaan kesihatan semasa memohon pelan takaful ini, ” jelasnya. – KOSMO! ONLINE


252 penguat kuasa JPJ terlibat penugasan operasi Aidiladha
Oleh NORHAFIZAN ZULKIFLI

7 Julai 2022, 4:33 pm
KUANTAN – Seramai 252 anggota penguat kuasa Jabatan Pengangkutan Jalan (JPJ) negeri ini terlibat dalam Ops Hari Raya AidilAdha (HRAA) 2022 yang bermula hari ini dan esok serta 12 dan 13 Julai ini.
Pengarah JPJ Pahang, Kamarul Iskandar Nordin berkata, melalui operasi itu, anggota akan melakukan pemantauan secara kerap di 34 buah lokasi dikenal pasti di seluruh negeri.
“Operasi dilakukan bagi memantau, mengesan dan mengambil tindakan terhadap kenderaan perkhidmatan awan termasuk pemandu atau pemilik kenderaan bermotor yang gagal mematuhi peraturan yang telah ditetapkan.
“Ops HRAA memfokuskan kepada kempen keselamatan jalan raya dan penguatkuasaan ke atas sembilan kesalahan utama,” katanya selepas melancarkan Kempen Keselamatan Jalan Raya sempena Ops HRAA 2022 di Terminal Sentral Kuantan, di sini hari ini.
Sembilan kesalahan itu adalah memandu melebihi had laju, tidak mematuhi isyarat lalu lintas, memotong di garisan berkembar, memandu di lorong kecemasan, memotong barisan, menggunakan telefon bimbit semasa memandu, tidak memakai tali pinggang atau topi keledar, membawa lebih muatan dan muatan bahaya.
Menurutnya, 34 lokasi terbabit termasuklah lima di Kuantan dan Pekan,  tiga di Rompin, Maran, Temerloh, Raub dan Jerantut, empat di Bentong; dua di Kuala Lipis dan Bera; serta satu di Cameron Highlands.-KOSMO! ONLINE


Tiga ditahan kes samun, bunuh wanita di Felda Mengkuang
Oleh AZIZAH SHAFIEI

7 Julai 2022, 4:47 pm
BERA – Polis menahan tiga lelaki dipercayai terlibat kes melakukan samun dan membunuh seorang wanita di Felda Mengkuang dekat Triang di sini kelmarin.
Timbalan Ketua Polis Pahang, Datuk Mohd Yusri Hassan Basri berkata, ketiga-tiga suspek berusia dalam lingkungan 30-an ditahan hari ini.
“Mereka direman selama tujuh hari mulai hari ini untuk membantu siasatan.
“Turut dirampas sebuah kereta jenis Honda City milik suami mangsa yang dilarikan pada hari kejadian,” katanya dalam kenyataan di sini hari ini.
Kelmarin mangsa, Siti Zuliana Said, 52, maut dipercayai dijerut dengan kabel pengecas telefon dalam kejadian samun di rumahnya di Felda Mengkuang di sini.
Kejadian kira-kira pukul 6 pagi itu turut menyebabkan suami mangsa yang berusia 60 tahun cedera di kepala. – KOSMO! ONLINE


TELDY Film-Coated Tablets regimen lengkap rawat HIV
Oleh EDDY AQMAL MOHAMED HAMIDI

7 Julai 2022, 5:16 pm
PUTRAJAYA – Pihak Berkuasa Kawalan Dadah (PBKD) telah bersetuju untuk memberikan kelulusan pendaftaran bersyarat kepada produk kombinasi baharu bagi rawatan ‘Human Immunodeficiency Virus’ Type 1 (HIV-1) iaitu TELDY Film-Coated Tablets.
Ketua Pengarah Kesihatan, Tan Sri Dr. Noor Hisham Abdullah berkata, keputusan tersebut dikeluarkan oleh PBKD dalam persidangan yang ke-374 hari ini selepas mengambil kira penilaian oleh Bahagian Regulatori Farmasi Negara (NPRA).
“Penilaian NPRA ke atas data kualiti, keselamatan dan keberkesanan produk TELDY didapati memuaskan untuk digunakan secara tunggal sebagai regimen lengkap merawat jangkitan HIV-1 dalam kalangan orang dewasa dan remaja berumur 12 tahun ke atas yang mempunyai berat badan 40 kilogram atau lebih.
“TELDY adalah produk kombinasi pertama berasaskan ‘dolutegravir’ yang didaftarkan di negara ini dan merupakan manfaat daripada perjanjian Voluntary Licensing (VL) di antara Medicines Patent Pool (MPP) dan pemilik paten dolutegravir iaitu ViiV Healthcare,” katanya dalam satu kenyataan hari ini.
Menurut Dr. Noor Hisham, TELDY Film-Coated Tablets mengandungi kombinasi tiga bahan aktif melibatkan Dolutegravir 50 miligram (mg), Lamivudine 300mg dan Tenofovir Disoproxil Fumarate 300mg.
“Produk tersebut dikilangkan oleh Hetero Labs Limited, India dan pemegang pendaftaran produk di Malaysia ialah Camber Laboratories Sdn. Bhd..

“Usaha ke arah perjanjian VL ini telah dimulakan bersama dengan Kementerian Kesihatan (KKM) sejak tahun 2014 dan pihak MPP telah memberikan VL kepada tiga pengilang termasuk Hetero Labs Limited, India untuk mengilangkan produk ini bagi pasaran Malaysia,” jelas beliau.
Tambah Dr. Noor Hisham, PBKD juga telah memberikan kelulusan pendaftaran bersyarat produk dengan bahan aktif tunggal Dolutegravir 50mg, iaitu ‘TEGRAD’ (Dolutegravir Film-Coated Tablets 50mg), di bawah pemegang pendaftaran dan pengilang yang sama 10 Februari lalu.
“Pada tahun 2020, dianggarkan seramai 92,063 pesakit HIV dalam kalangan orang dewasa dan kanak-kanak di Malaysia, oleh itu, perjanjian VL ini membolehkan akses pesakit HIV kepada produk berasaskan dolutegravir dipertingkatkan.
“Ia selaras dengan saranan Pertubuhan Kesihatan Sedunia (WHO) yang menyarankan penggunaan dolutegravir sebagai rawatan utama bagi pesakit HIV,” katanya. – KOSMO! ONLINE


323 bas diperiksa, lebih 600 pemandu bebas dadah
Oleh HARRITH HISHAM

8 Julai 2022, 11:41 pm
KUALA LUMPUR – Seramai 600 pemandu bas di Terminal Bersepadu Selatan (TBS) di sini didapati mempunyai dokumen sah serta bebas daripada pengaruh dadah menerusi Ops Hari Raya Aidiladha (HRAA) 2022 yang dilaksanakan semalam dan hari ini.
Timbalan Pengarah Jabatan Pengangkutan Jalan (JPJ) Wilayah Persekutuan Kuala Lumpur, Zulkifly Ismail berkata, sebanyak 323 bas turut diperiksa bagi memastikan keselamatan penumpang yang ingin pulang ke kampung.
“Setakat dua hari ini, kita telah memeriksa keadaan bas dan memastikan ia berada dalam keadaan baik sebelum memulakan perjalanan.
“Kesemua pemandu juga didapati mempunyai dokumen iaitu lesen dan permit yang sah serta bebas daripada pengaruh dadah,” katanya semasa sidang akhbar Operasi Khas dan Pemantauan HRAA 2022 di TBS, di sini hari ini.
Menurut Zulkifly, Ops Motosikal Khas HRAA 2022 juga turut diadakan di Plaza Tol Batu pada semalam dan hari ini.
“Kita juga mengeluarkan sebanyak 337 saman manakala 20 motosikal turut disita atas pelbagai kesalahan,” ujarnya.

Tambahnya, operasi itu juga dipertingkatkan menerusi kerjasama bersama Agensi Anti Dadah Kebangsaan (AADK) bagi memastikan pemeriksaan saringan air kencing dapat dilaksanakan secara menyeluruh kepada semua pemandu pertama dan kedua. – KOSMO! ONLINE


Shinzo Abe dibunuh bekas tentera maritim guna senjata buatan sendiri
Oleh KOSMO!

8 Julai 2022, 11:14 pm
TOKYO – Suspek pembunuhan bekas Perdana Menteri Jepun, Shinzo Abe yang dikenali sebagai Tetsuya Yamagami dipercayai bekas anggota pasukan pertahanan diri maritim, lapor laman The Guardian.
Yamagami dilaporkan meninggalkan pasukan itu pada 2005.
Lelaki berusia 41 tahun itu melepaskan tiga das tembakan ke arah Abe di mana dua daripadanya mengenai leher mendiang dan menyebabkan pendarahan serius.
Pada sidang media di Hospital Universiti Perubatan Nara, pihak berkuasa mendedahkan Abe tiba di fasiliti itu tanpa denyutan nadi namun berjaya diresusitasi oleh pasukan perubatan.
Bagaimanapun, kecederaan Abe terlalu parah dan beliau disahkan meninggal dunia pada pukul 5.30 petang (waktu tempatan).
Sementara itu, polis mengesahkan Yamagami mengaku menembak bekas perdana menteri itu dengan senjata buatan sendiri.

Suspek memberitahu polis bahawa dia berdendam dengan sebuah organisasi tertentu dan percaya Abe adalah sebahagian daripada pertubuhan tersebut.
Polis bagaimanapun tidak mendedahkan nama pertubuhan itu.
Polis mendakwa telah merampas beberapa senjata buatan sendiri yang serupa dengan yang digunakan dalam serangan itu daripada pencarian di rumah suspek.
Polis juga tidak mendedahkan sama ada sebarang peluru ditemui di tempat kejadian.
Polis berkata mereka percaya suspek pergi ke acara itu dengan menaiki kereta api.
Mereka juga berkata siasatan yang merangkumi 90 anggota akan merangkumi tahap keselamatan pada acara itu. – Agensi


Piala FA: Gergasi Merah lolos ke suku akhir
Oleh MUHAMAD ARDIE PUTRA SUHAIMI

8 Julai 2022, 11:28 pm
PETALING JAYA – Skuad Selangor FC kembali berada di landasan kemenangan selepas menewaskan Kuala Lumpur City (KL City) 1-0 pada aksi pusingan kedua Piala FA sekali gus menempah slot ke suku akhir musim ini.
Pada aksi di Stadium MB Petaling Jaya itu, skuad Gergasi Merah dilihat bermula garang apabila tandukan penyerang import utama, Herlison Caion berjaya menerjah jaring tetapi tidak bernasib baik selepas gol tersebut dibatalkan pada minit ke-4.
Selangor selaku pasukan tuan rumah terus mengasak dengan giliran pemain tengah, Mukhairi Ajmal melakukan rembatan dari luar kotak penalti pada minit ke-13 tetapi berjaya diselamatkan oleh penjaga gol The City Boys, Kevin Ray Mendoza.
Kedua-dua pasukan berusaha untuk mencari gol tetapi saingan pada babak pertama berakhir dengan keputusan seri tanpa jaringan.
Bersambung pada separuh masa kedua, Selangor yang dikendalikan oleh Michael Feichtenbeiner merombak kesebelasan utama dengan memasukkan Alif Haiqal dan Norhakim Hassan.
Percaturan tersebut membuahkan hasil apabila kedua-dua ini bergabung tenaga untuk menghadiahkan jaringan tunggal yang disempurnakan oleh Alif Haiqal pada minit ke-62.

KL City yang dibimbing oleh Bojan Hodak berusaha untuk bangkit dengan sepakan percuma penyerang import, Jordan Mintah pada minit ke-84 yang berjaya diselamatkan penjaga gol tuan rumah, Samuel Sommerville.
Sommerville sekali lagi muncul wira pasukan apabila menepis sepakan Mintah hasil daripada sepakan penjuru pada minit ke-90.
Caion berjaya menjaringkan gol menerusi serangan balas pantas pada masa kecederaan tetapi jaringan tersebut turut dibatalkan dengan keputusan 1-0 kekal sehingga tamat perlawanan.
Selangor dijadualkan bertemu Sabah FC pada aksi suku akhir Piala FA, 23 Julai ini. – KOSMO! ONLINE


Malayan Tigress rebah di tangan Filipina
Oleh MOHD. FITRIE MUHAMAD

8 Julai 2022, 10:32 pm
KUALA LUMPUR – Skuad bola sepak wanita negara memperoleh pengajaran berguna pada penampilan di Kejuaraan Persekutuan Bolasepak Asean (AFF) selepas tunduk 4-0 kepada Filipina pada aksi ketiga Kumpulan A di Stadium Rizal Memorial, sebentar tadi.
Seperti dijangka, Filipina yang mencipta kejutan ke atas Australia pada aksi pertama nyata pasukan lebih berkualiti dan mendominasi hampir keseluruhan perlawanan.
Bagaimanapun, pengendali negara, Jacob Joseph wajar berterima kasih kepada penjaga gol, Azurin Mazlan yang pamer aksi cemerlang untuk menafikan banyak percubaan lawan.
Selepas dilihat berdisiplin ketika melakukan tugasan bertahan sepanjang 30 minit pertama, Sara Kristine Bantan akhirnya menceriakan tuan rumah selepas menghasilkan gol pertama Filipina menerusi rembatan jarak jauh pada minit ke-34.
Sejurus itu, pemain negara menyerlahkan kemahuan untuk memburu gol penyamaan sebaliknya minit ke-43, gawang negara bocor buat kali kedua dan kali ini giliran Katrina Jacqueline Rivera cipta nama selaku penjaring.
Dua minit selepas aksi bersambung, Filipina makin selesa apabila Quinley Mirielle Campomanes meledak gol ketiga diikuti jaringan keempat menerusi Anacki Chabeli Arrieta pada minit ke-72.

Keputusan itu menyaksikan skuad negara menghuni tangga keempat, mengutip dua mata hasil keputusan seri dengan Singapura dan Indonesia. – KOSMO! ONLINE


Anak beranak jual mayat, beri abu palsu kepada keluarga
Oleh KOSMO!

8 Julai 2022, 9:30 pm
MONTROSE, COLORADO – Seorang pengendali pusat pembakaran mayat di negeri Colorado, Amerika Syarikat (AS) berdepan hukuman penjara 15 tahun selepas mengaku bersalah menjual anggota badan mayat dan memberikan abu mayat palsu kepada keluarga si mati, lapor akhbar Daily Star.
Megan Hess, 45, yang sebelum ini menafikan semua dakwaan terhadap dirinya, mengubah pengakuan dan mengaku bersalah ketika perbicaraan di sebuah mahkamah, awal minggu ini.
Hess didakwa menjual sebilangan mayat dan menipu ahli keluarga si mati bahawa dia telah membakar mayat tersebut sebelum menyerahkan bekas berisi abu mayat palsu.
Siasatan Biro Penyiasatan Persekutuan (FBI) mendapati Hess telah memalsukan berpuluh-puluh borang kebenaran pendermaan mayat di pusat pengebumian miliknya di bandar Montrose.
Dia kemudian menjual anggota badan mayat seperti kepala, lengan, tulang dan kaki kepada pusat penyelidikan, bahkan turut mencabut gigi emas sebilangan mayat.
Suspek dituduh mencuri mayat dari tahun 2010 hingga 2018 bersama ibunya, Shirley Koch.

Hess mengenakan bayaran sebanyak AS$1,000 (RM4,426) bagi setiap sesi pembakaran mayat. Dia turut menipu keluarga miskin dengan menawarkan perkhidmatan percuma, namun menggunakan mayat tersebut untuk kepentingan sendiri.
Dua beranak itu dituduh menipu pembeli dengan memalsukan sebab kematian pesakit Hepatitis B dan C serta HIV.
Meskipun aktiviti penjualan organ seperti buah pinggang salah di sisi undang-undang AS, penjualan mayat untuk digunakan dalam penyelidikan dan pendidikan tidak dikawal oleh undang-undang. – Agensi


KKM sahkan kes cacar monyet lelaki Malaysia di Singapura
Oleh SITI A'ISYAH SUKAIMI

8 Julai 2022, 9:21 pm
PETALING JAYA – Kementerian Kesihatan (KKM) mengesahkan seorang lelaki rakyat Malaysia menetap di Singapura telah disahkan cacar monyet pada 6 Julai lalu .
Menteri Kesihatan, Khairy Jamaluddin Abu Bakar berkata, lelaki berusia 45 tahun itu mengalami gejala pada 30 Jun serta pernah dilaporkan berada di Malaysia sebelum ini.
“Pada 11 Jun dan 12 Jun, dia berada di Johor Bahru manakala, dia melancong ke Pulau Pinang bersama rakan dan ahli keluarga pada 17 Jun hingga 20 Jun namun tidak bergejala ketika itu.
“Kemudian pada 2 Julai dan 3 Julai, lelaki ini sekali lagi ke Johor Bahru dan ketika itu dia sudah bergejala. Setakat ini 15 kontak rapat telah dikenal pasti dengan 14 daripadanya risiko rendah jangkitan manakala seorang lagi dikuarantin di Singapura,” katanya pada sidang akhbar di Parlimen di sini hari ini.
Khairy Jamaluddin berkata, punca jangkitan tersebut masih disiasat manakala 14 kontak rapat berkenaan juga telah melakukan saringan kesihatan kendiri.
“Setakat ini mereka tidak perlu diasingkan namun kita akan terus pantau untuk memastikan tiada jangkitan terhadap individu dan kontak rapat di Johor Bahru dan Pulau Pinang,” katanya.

Tambahnya, KKM akan terus bekerjasama dengan Kementerian Kesihatan Singapura bagi melengkapkan siasatan terperinci berhubung kes tersebut.
Terdahulu, akhbar melaporkan pihak berkuasa kesihatan Singapura mengesahkan kes pertama jangkitan tempatan cacar monyet melibatkan seorang lelaki rakyat Malaysia. – KOSMO! ONLINE


Lelaki pakai songkok terlalu tinggi ke masjid
Oleh KOSMO!

8 Julai 2022, 10:00 pm
JAKARTA – Sebuah klip video tular di media sosial Indonesia kerana memaparkan seorang lelaki usia warga emas yang memakai songkok terlalu tinggi di sebuah masjid, lapor laman berita Suara.com.
Video berkenaan dimuat naik dalam akaun Instagram @ngakaksehat.
Menerusi rakaman tersebut, lelaki warga emas itu kelihatan berjalan memasuki sebuah masjid.
Penampilan lelaki berbaju putih dan berkain pelikat itu kelihatan sangat berbeza apabila dia dilihat memakai songkok yang sangat tinggi di kepalanya.
Lelaki itu berjalan dengan santai dengan menundukkan kepalanya sedikit. Dia kemudian mendekati jemaah lain yang duduk di barisan belakang lalu bersalam dengan mereka.
Video tersebut mendapat perhatian netizen di ruangan komen.

“Macam mana nak rukuk ya,” kata seorang netizen.
“Mungkin dia jadi imam,” komen netizen lain. – Agensi


Lima balai bomba bantu padam kebakaran kilang
Oleh ISKANDAR SHAH MOHAMED

8 Julai 2022, 10:10 pm
KLANG – Lima balai bomba dikerah bagi operasi memadam kebakaran yang memusnahkan sebuah kilang memproses perabot di Kawasan Perindustrian Bandar Sultan Suleiman, Pelabuhan Klang di sini, petang tadi.
Kebakaran kira-kira pukul 6.30 petang itu berlaku selepas 60 pekerja pulang  bekerja di premis tersebut.
Pengarah Bomba Selangor, Norazam Khamis berkata, seramai 27 anggota termasuk pegawai bersama tujuh jentera bergegas ke lokasi kejadian selepas menerima panggilan kecemasan pada pukul 6.34 petang.
Katanya, kesemua anggota terlibat melibatkan Balai Bomba dan Penyelamat (BBP) Pelabuhan Klang, Sungai Pinang, Andalas, Kota Anggerik dan Kota Raja.
“Pemeriksaan mendapati kebakaran melibatkan kilang memproses perabot yang juga bangunan kelas A.
“Kebakaran itu berjaya dikawal pukul 7.44 petang dan melibatkan 70 peratus kemusnahan,” katanya ketika dihubungi malam hari ini.

Tambah Norazam, tiada kemalangan jiwa dilaporkan berikutan semua pekerja keluar dari kilang itu pukul 5 petang.
“Tiada mangsa dilaporkan setakat pukul 8.38 malam tadi dan operasi pemadaman keseluruhan premis turut masih dijalankan sehingga kini,” katanya. – KOSMO! ONLINE


Pearly-Thinaah singkirkan juara Terbuka Malaysia
Oleh MUHAMMAD ZUHAILY BADLISHAH

8 Julai 2022, 10:28 pm
KUALA LUMPUR – Beregu wanita negara, Pearly Tan-M. Thinaah menggembirakan ribuan penyokong yang hadir ke Axiata Arena, Bukit Jalil apabila mara ke separuh akhir Malaysia Masters 2022.
Gandingan No.10 dunia itu mencatat kemenangan 21-18, 21-17 ke atas beregu Indonesia, Apriyani Rahayu-Siti Fadia Silva Ramadhanti yang juga juara Terbuka Malaysia 2022 pada aksi suku akhir di Axiata Arena sebentar tadi.
“Kali ini kami selalu ingatkan masing-masing supaya tenang kerana minggu lepas kami tergopoh-gopoh untuk menamatkan permainan. Namun, kami masih ada ruang untuk memperbaiki permainan kami,” kata Pearly.
Kemenangan itu bukan sahaja melayakkan Pearly-Thinaah ke separuh akhir tetapi turut menebus kekecewaan mereka tewas kepada Apriyani-Siti Fadia sewaktu separuh akhir Indonesia Masters bulan lalu.
Lawan Pearly-Thinaah di separuh akhir esok adalah pasangan No.1 dunia dari China, Chen Qing Chen-Jia Yi Fan selepas menewaskan rakan senegara, Du Yue-Li Wen Mei 21-15, 21-13 di suku akhir hari ini.
Biarpun tidak pernah bertemu sesama sendiri, namun ia pastinya bukan satu tugas mudah buat Pearlu-Thinaah kerana beregu China itu adalah juara dunia dan juga pemenang pingat perak Sukan Olimpik Tokyo 2020.

“Kita tiada apa-apa tekanan dan akan berikan aksi terbaik esok. Kami perlu dapatkan rehat yang mencukupi dan harapnya dapat bermain lebih baik esok,” jelas Thinaah.

WAN ARIF (kiri) dan Haikal tersingkir di suku akhir Malaysia Masters selepas tewas kepada Fajar Alfian-Rian Ardianto di Axiata Arena hari ini. GAMBAR – AMIR KHALID
Sementara itu, hajat gandingan Wan Arif Wan Junaidi dan Muhammad Haikal Nazri untuk terus melakar kejutan tidak kesampaian apabila tewas di tangan Fajar Alfian-Muhammad Rian Ardianto.
Beregu yang diberi gelaran nama ‘Patatimo Boys’ itu terpaksa akur dengan kehebatan dimiliki pasangan No.5 dunia tersebut apabila kecundang straight-set 10-21, 16-21.
Wakil tunggal beregu campuran negara, Goh Soon Huat-Shevon Jemie Lai juga menerima nasib sama apabila ditunjukkan jalan keluar oleh ranking pertama dunia dari China, Zheng Si Wei- Huang Ya Qiong 11-21, 14-21. – KOSMO! ONLINE


Aaron-Wooi Yik selangkah ke final Malaysia Masters
Oleh MUHAMMAD ZUHAILY BADLISHAH

8 Julai 2022, 11:35 pm
KUALA LUMPUR – Pemenang pingat gangsa Sukan Olimpik Tokyo 2020, Aaron Chia-Soh Wooi Yik menepati ramalan mara ke separuh akhir Malaysia Masters selepas menewaskan Chang Ko-Chi-Po Li-Wei dari Taiwan 23-21, 21-16 sebentar tadi.
Bagaimanapun, ia tidak diraih dengan mudah apabila beregu No.6 dunia itu dipaksa bekerja keras oleh pasangan No.609 dunia tersebut dalam set pertama sebelum menang straight-set pada aksi suku akhir di Axiata Arena, Bukit Jalil.
Anak-anak buah Rexy Mainaky itu menjadi wakil kedua negara yang akan membuat penampilan di pentas separuh akhir esok selepas beregu wanita, Pearly Tan-M. Thinaah.
Namun, ia bukan tugas mudah kerana Aaron-Wooi Yik dijadualkan menentang pasangan meningkat naik Indonesia di ranking kelima dunia, Fajar Alfian-Muhammad Rian Ardianto.
Ini kerana Fajar Alfian-Rian Ardianto masih belum tewas kepada mana-mana beregu lelaki negara dalam semua kejohanan disertai mereka sepanjang tahun ini.
“Saya nak harungi perlawanan esok umpama aksi sewaktu di pusingan pertama. Tak fikir banyak, cuma nak berikan aksi yang terbaik dan nikmati perlawanan itu,” kata Aaron.

Begitupun, peluang tetap terbuka buat Aaron-Wooi Yik kerana rekod pertemuan terdahulu menentang Fajar Alfian-Rian Ardianto masih memihak kepada mereka dengan tiga kemenangan daripada lima pertembungan. – KOSMO! ONLINE


Perkahwinan tak daftar, isteri tidak layak tuntut harta arwah suami
Oleh KOSMO!

8 Julai 2022, 8:55 pm
PETALING JAYA – Bagi pasangan yang bernikah di sempadan Thailand dan perkahwinan mereka masih belum didaftarkan di Malaysia, si isteri tidak layak untuk mendapat bahagian harta faraid yang ditinggalkan arwah suami.
Perkara itu didedahkan Peguam Syarie dan Konsultan Perundangan Islam, Fahmi Ramli menerusi hantarannya di Facebook hari ini.
Beliau berkongsi cerita mengenai pengalaman seorang wanita yang terkejut apabila didatangi seorang wanita lain dan mengaku sebagai isteri kedua kepada arwah suaminya ketika di sebuah majlis tahlil.
“Pernah ada kisah benar di mana sewaktu ahli keluarga sedang menguruskan urusan tahlil arwah seorang suami yang meninggalkan isteri dan 4 orang anak, tiba-tiba ada seorang wanita yang tidak dikenali turut hadir ke majlis tersebut.
“Wanita tersebut pernah berkahwin dengan suaminya di sempadan Thailand beberapa tahun yang lalu. Sudah ada anak kecil bersama si mati, namun pernikahan itu belum disahkan di Malaysia,” kongsinya.
Bercerita lanjut, Fahmi memaklumkan kehadiran wanita kedua itu adalah untuk menuntut harta peninggalan arwah suaminya kerana menganggap dia dan anaknya layak menerima sebahagian daripada harta itu.

Bagaimanapun, sekiranya perkahwinan dan pernikahan mereka tidak didaftar di Malaysia, secara jelasnya wanita itu tidak boleh menuntut harta tersebut.
“Jika tak disahkan, secara perundangannya, wanita tersebut tidak layak untuk mendapat bahagian harta faraid apatah lagi nak menuntut harta sepencarian.
“Hanya pasangan yang telah disahkan pernikahan sahaja yang boleh ‘claim’ dia adalah waris yang sah,” ujarnya.
Katanya lagi, sekiranya hasil perkahwinan tersebut diberikan zuriat, anaknya itu juga tidak mempunyai sebarang hak tuntutan ke atas harta yang ditinggalkan.
“Jika ada anak, anak tersebut tidak boleh dibin atau bintikan kepada si bapa tersebut kerana ia dianggap seperti anak tak sah taraf. Maka, anak tersebut tidak layak menerima pusaka si mati,” jelasnya. – KOSMO! ONLINE


Subsidi kerajaan dijangka cecah RM80 bilion
Oleh ISKANDAR SHAH MOHAMED

8 Julai 2022, 8:07 pm
KUALA SELANGOR – Peruntukan subsidi dibelanjakan kerajaan dijangka mencecah sehingga RM80 bilion iaitu lebih besar daripada peruntukan pembangunan sedia ada tahun ini.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu pada awalnya hanya RM77 bilion namun ditambah bagi memastikan ia disalurkan kepada golongan sasar.
Katanya, subsidi itu diberikan dalam jumlah besar dan tidak pernah berlaku dalam sejarah Kerajaan Persekutuan.
“Jika ada yang mengatakan subsidi ditarik balik, ia tidak benar kerana perbelanjaan (subsidi) kita lebih besar daripada belanja pembangunan.
“Subsidi itu kalau digunakan untuk pembangunan, ia mampu membina sekolah, hospital dan lain-lain,” katanya ketika berucap dalam Majlis Penyampaian Anugerah Perkhidmatan Cemerlang (APC) Warga Kerja Pendidikan Daerah Kuala Selangor di sini, hari ini.
Jelas Tengku Zafrul, kerajaan turut membelanjakan sebanyak RM700 juta bagi subsidi ayam sehingga bulan lalu.

“Selain itu, sejumlah RM5 bilion peruntukan telah diluluskan melibatkan subsidi minyak petrol dan minyak tahun lalu.
“Jadi, jumlahnya begitu besar malah Perdana Menteri, Datuk Seri Ismail Sabri Yaakob meluluskan supaya diteruskan lagi tarif subsidi untuk TNB (Tenaga Nasional Berhad) kepada semua,” ujarnya.
Tambah beliau, semua subsidi itu bertujuan membantu rakyat dan kadar inflasi negara merupakan yang terendah di dunia pada tahap 2.8 peratus. – KOSMO!ONLINE


Tukang gunting diberkas culik bekas kekasih, anak
Oleh MOHD YUNUS YAKKUB

8 Julai 2022, 7:56 pm
SHAH ALAM – Gara-gara masih memendam cinta, seorang tukang gunting nekad menculik bekas kekasih dan anak lelakinya di hadapan sebuah tadika swasta di U12, di sini sebelum diberkas hari ini.
Suspek berusia 26 tahun yang juga seorang penagih dadah itu ditangkap kira-kira pukul 10.10 pagi tadi selepas menyerah diri di Ibu Pejabat Polis Daerah (IPD) Shah Alam.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya terdahulu menerima laporan kira-kira pukul 61.5 petang semalam daripada suami mangsa berusia 42 tahun selepas dimaklumkan guru taska berkenaan.
Katanya, hasil siasatan mendapati suspek telah menolak mangsa yang merupakan kerani berusia 33 tahun ke tempat duduk penumpang dan merampas kenderaan mangsa semasa anak wanita itu yang berusia enam tahun menaiki kenderaan berkenaan.
“Siasatan turut mendapati suspek berada dibawah pengaruh dadah ketika kejadian.
“Hasil siasatan lanjut mendapati motif kejadian disebabkan suspek masih menyayangi mangsa yang merupakan bekas kekasihnya,” katanya dalam satu kenyataan hari ini.

Beliau menambah, tiada kecederaan dialami mangsa sepanjang tempoh penculikan tersebut.
Jelas Mohd. Iqbal, saringan ujian air kencing terhadap suspek yang bekerja sebagai tukang gunting rambut itu turut didapati positif dadah.
“Proses permohonan reman akan dilakukan esok dan kes disiasat mengikut Seksyen 363 Kanun Keseksaan,” tegasnya.
Terdahulu, insiden penculikan itu tular menerusi beberapa keping gambar mangsa dengan meminta orang ramai mengesan keberadaan dua beranak itu. – KOSMO! ONLINE


‘Scammer’ guna Sijil Pematuhan Syariah Angkasa perdaya mangsa
Oleh AMRAN MULUP

8 Julai 2022, 8:21 pm
MELAKA – Angkatan Koperasi Kebangsaan Malaysia Berhad (Angkasa) menerima 30 laporan berhubung penyalahgunaan Sijil Pematuhan Syariah oleh pihak tidak bertanggungjawab untuk memperdayakan mangsa khususnya dalam bidang pelaburan.
Presiden Angkasa, Datuk Seri Dr. Abdul Fattah Abdullah berkata, kegiatan penipuan itu dilihat semakin membimbangkan dan pihaknya sedang bekerjasama dengan Polis Diraja Malaysia (PDRM) untuk mengesan individu serta syarikat terlibat.
“Setakat ini kita telah terima 30 laporan penyelewengan penggunaan Sijil Pematuhan Syariah oleh syarikat tidak bertanggungjawab.
“Jadi saya ingatkan orang ramai supaya berhati-hati dan jangan percaya jika ada individu atau syarikat yang kononnya mempelawa untuk membuat pelaburan,” katanya ketika sidang akhbar dalam Majlis Menandatangani Memorandum Perjanjian (MoA) Perkhidmatan Kutipan dan Pemulihan Kredit Angkasa (ACCRS) di Ayer Keroh, di sini.
Tiga koperasi yang memeterai MoA tersebut adalah Koperasi Pekerja-pekerja Kumpulan Sokongan Melaka Berhad, Koperasi Majlis Perbandaran Melaka Berhad dan Koperasi Perubatan dan Kesihatan Melaka Berhad.
Ujar Abdul Fattah, sijil itu juga hanya dikeluarkan Angkasa kepada koperasi-koperasi yang mendaftar sebagai ahli dan orang ramai boleh membuat semakan ketulenan sijil dengan membuat imbasan kod QR pada dokumen tersebut. – KOSMO! ONLINE


Polis siasat dakwaan anggota polis ambil duit
Oleh AZAHAR HASHIM

8 Julai 2022, 8:47 pm
KULIM – Polis akan memanggil semua pihak terlibat bagi menyiasat dakwaan anggota polis mengambil sejumlah wang daripada dompet yang diserahkan di Balai Polis Kulim Hi-Tech di sini.
Ketua Polis Daerah Kulim, Superintendan Mohd. Redzuan Salleh berkata, pihaknya mengesan dakwaan tersebut yang tular di media sosial, di sini hari ini.
“Pengadu mendakwa duit di dalam beg telah dijumpai oleh lelaki lain sebelum diserahkan kepada Balai Polis Kulim Hi-Tech, di sini sebelum didapati hilang,” katanya dalam satu kenyataan di sini hari ini.
Jelas Redzuan, hasil semakan mendapati sehingga kini tiada laporan polis dibuat oleh mana-mana pihak berhubung isu tersebut.
“Polis telah menjalankan siasatan berhubung isu berkenaan dan semua pihak terlibat akan dipanggil untuk dirakam keterangan.
“Polis juga menasihatkan saksi kejadian supaya membuat laporan polis berhubung perkara tersebut bagi membantu siasatan,” tegasnya. – KOSMO! ONLINE


China uji ‘layar seret’ untuk kumpul sampah angkasa lepas
Oleh KOSMO!

8 Julai 2022, 8:00 pm
BEIJING – Saintis-saintis China membina ‘layar seret’ yang berfungsi memerangkap sampah angkasa di orbit Bumi yang menjadi punca kepada kerosakan kapal-kapal angkasa, lapor laman berita Wion News.
Sekitar 9,000 satelit telah dilancarkan di orbit dan sehingga kini 5,000 daripadanya dikatakan tidak lagi berfungsi.
Satelit-satelit itu dikatakan terkandas di orbit di mana ia menjadi masalah besar kepada satelit lain yang masih berfungsi.
Bagaimanapun, Akademi Teknologi Angkasa Shanghai telah menemui penyelesaian kepada masalah itu setelah berjaya mengumpulkan sampah-sampah angkasa.
Saintis-saintis China berkata, mereka berjaya menggunakan ‘layar seret’ untuk mendapatkan sebuah roket Long March 2 yang dilancarkan baru-baru ini keluar dari orbit.
Ini kali pertama mereka mencuba teknik tersebut dan menyatakan bahawa struktur seperti layang-layang itu berkesan dalam menyelesaikan misi membuang sampah angkasa.

Teknologi tersebut menjadi penyelesaian kos rendah kerana dibina dengan mudah dan berkesan pada hampir semua jenis satelit.
Bahan yang digunakan adalah ringan dan fleksibel. Ia juga boleh diletakkan dalam kapal angkasa dengan mudah untuk kegunaan masa hadapan semasa perjalanan di angkasa lepas. – Agensi


Rambut kanak-kanak 6 tahun panjang 1.2 meter
Oleh KOSMO!

8 Julai 2022, 8:38 pm
LONDON – Seorang budak perempuan berumur enam tahun di England memecahkan Kid’s World Record bagi rambut terpanjang kategori kanak-kanak.
Jasmine Bains dari Littleover, Derbyshire, tidak pernah menggunting rambutnya dan ia kini memecah rekod dunia kanak-kanak apabila mencapai panjang 1.2 meter.
Jasmine yang memecahkan rekod tersebut Jun tahun ini berkata,  dia menyertai pertandingan itu selepas berbual  dengan ibunya.
“Anak perempuan saya berumur 6 tahun dan tidak pernah memotong rambutnya.
“Kami berbual  tentang rambut panjang pada suatu malam ketika bersiap untuk tidur dan mendapat idea untuk menghantar penyertaan kepada Kid’s World Record,” kata ibu Jasmine, Tina Bains.
“Pemegang rekod terdahulu adalah seorang gadis di Kanada dan saya tahu serta-merta bahawa rambut Jasmine adalah lebih panjang.

“Saya segera mengukur rambut Jasmine dan menyiarkan video rambutnya,” jelas Tina.
Bagi mengatasi rekod rambut panjang, rambut pesaing mesti kering apabila diukur. – Agensi


Parlimen Belanda lulus undang-undang bekerja dari rumah
Oleh KOSMO!

8 Julai 2022, 9:00 pm
AMSTERDAM, BELANDA – Belanda menjadi salah satu negara terawal di dunia yang menjadikan polisi bekerja dari rumah sebagai hak di sisi undang-undang susulan kelulusan Parlimen, lapor laman berita Wion News.
Menurut agensi berita Bloomberg, rang undang-undang bekerja dari rumah itu diluluskan Dewan Rendah pada Selasa lalu.
Ia kini hanya memerlukan kelulusan Senat Belanda sebelum dilaksanakan.
Berdasarkan undang-undang tersebut, majikan perlu membenarkan pekerja untuk bekerja dari rumah selagi mana bersesuaian dengan profesion mereka.
Bekerja dari rumah merupakan polisi membenarkan kakitangan untuk bekerja dari mana sahaja dan mereka tidak perlu pergi ke tempat kerja konvensional seperti bangunan pejabat atau gudang.
Pandemik Covid-19 telah mengubah rutin bekerja dengan ramai kakitangan mahu mengekalkan fleksibiliti yang telah dinikmati sepanjang dua tahun lalu.

Bagaimanapun, kebanyakan majikan kini mengarahkan pekerja untuk kembali bekerja di pejabat selepas keadaan ekonomi kembali terbuka.
Ia didorong oleh program vaksinasi seluruh dunia yang telah berjaya mengawal penularan Covid-19. – Agensi


Ahli keluarga lelaki mati dalam tahanan mahu penjelasan
Oleh KHAIRUL MOHD. ALI

8 Julai 2022, 9:13 pm
JOHOR BAHRU – Keluarga kepada seorang lelaki yang mati dalam tahanan polis di Penjara Kluang meminta penjelasan daripada pihak berkuasa berhubung perkara berkenaan.
Michelle Kim, 32, memaklumkan, abangnya (Orang Kena Tahan), Kim Shih Keat, 36, telah dijatuhkan hukuman tujuh hari penjara beserta denda sebanyak RM15,000 dengan penggantungan lesen memandu selama dua tahun.
“Ketika dalam perjalanan bersama keluarga menuju ke Penjara Kluang pada 28 Jun, saya menerima panggilan daripada pengurus kematian memaklumkan abang saya telah meninggal dunia pada pukul 10 pagi.
“Kami terus ke Hospital Kluang dan setibanya di hospital, keluarga mendapati terdapat beberapa kesan lebam dan cakar di bahagian badan dan tangan abang saya,” ujarnya.
Dalam pada itu, Michelle telah membuat laporan polis kerana keluarganya masih belum dimaklumkan berhubung punca sebenar kematian abangnya.
Sementara itu, Ketua Polis Daerah Kluang, Deputi Superintendan Abdul Razak Abdullah Sani mengesahkannya pihaknya telah menerima dua laporan polis berhubung kejadian terbabit.

“Ketika ini, kes diklasifikasikan sebagai kematian mengejut (SDR) namun pihak polis sedang menunggu keputusan laporan kimia untuk mengenalpasti punca sebenar kematian,” jelasnya. – KOSMO! ONLINE


KUSKOP tubuh federasi tangani isu orang tengah jual ayam
Oleh ISKANDAR SHAH MOHAMED

8 Julai 2022, 8:32 pm
KUALA SELANGOR – Kementerian Pembangunan Usahawan dan Koperasi (KUSKOP) menubuhkan federasi ternakan ayam bagi menangani isu orang tengah sekali gus menjual ayam dengan harga lebih murah di pasaran.
Federasi ditubuhkan Suruhanjaya Koperasi Malaysia (SKM) itu disertai sebanyak 15 koperasi setakat ini yang bertanggungjawab menguruskan pusat pengumpulan dan jualan ayam kepada pengguna.
Menteri Pembangunan Usahawan dan Koperasi, Tan Sri Noh Omar berkata, kesemua koperasi itu antaranya berfungsi bagi mewujudkan pusat pengumpulan dan pengedaran ayam di seluruh negara.
Katanya, kementerian sudah mengadakan perbincangan dengan koperasi dan usahawan yang terlibat dalam ternakan ayam termasuk pemborong.
“Menerusi federasi itu, kita bercadang membeli ayam secara terus dari ladang sebelum dibawa ke pusat pengumpulan yang dipilih kelak.
“Ayam itu kemudian akan terus dijual kepada pengguna dengan harga lebih murah tanpa khidmat orang tengah,” katanya pada sidang akhbar selepas Majlis Penyampaian Anugerah Perkhidmatan Cemerlang (APC) Warga Kerja Pendidikan Daerah Kuala Selangor di sini, petang tadi.

Jelas Noh, pihaknya turut memperkenalkan bisnes secara dalam talian selain mengimport ayam sejuk beku dari luar negara.
“Kita akan membawa ayam beku itu kerana pengeluarannya hampir sama dengan Malaysia dan rakyat mempunyai pilihan sama ada mahu membeli ayam segar atau ayam sejuk. Kita akan pastikan ia dijual lebih murah,” ujarnya.
Tambah beliau, pihaknya turut berharap supaya koperasi diberikan peranan untuk jihad memerangi inflasi. – KOSMO!ONLINE


Wanita meracau, mengamuk dalam sesi ceramah Ustaz Kazim
Oleh ALWANI ZAFIRAH

8 Julai 2022, 6:02 pm
PETALING JAYA – Tular sebuah rakaman pendek memaparkan insiden seorang wanita secara tiba-tiba meracau sambil mengeluarkan kata-kata kesat sewaktu menghadiri sesi ceramah yang disampaikan pendakwah bebas, Datuk Mohd. Kazim Elias.
Beliau yang mesra dipanggil Ustaz Kazim bagaimanapun terpaksa menamatkan sesi ceramahnya gara-gara kejadian tidak diduga itu.
Menerusi video yang dimuat naik di media sosial itu, kedengaran suara Ustaz Kazim meminta beberapa orang awam membantu mengawal wanita tersebut.
“Pegang sekejap ya, ada mak cik tidak sihat dalam kelas kita, kita hentikan sampai sini dulu,” katanya.
Sementara itu, menjengah ke ruangan komen, pelbagai reaksi turut diberikan oleh orang ramai dan rata-ratanya mendoakan agar Ustaz Kazim terus kuat menghadapi ujian yang mendatang.
“Ya Allah, kau lindungilah Ustaz Kazim dan sembuhkanlah dia dari penyakit yang dihadapi,” kata seorang pengguna.

“Macam orang hantar sihir, sebab tiba-tiba ada wanita meracau ganggu dakwah Ustaz Kazim, tak dapat hantar ke Ustaz Kazim, mak cik yang ada dalam sesi ceramah pula kena, moga yang berhati busuk itu mendapat pembalasan,” ujar pengguna lain. – KOSMO! ONLINE


Pasangan suami isteri mati akibat kecederaan di kepala
Oleh ASLIZA MUSA

8 Julai 2022, 7:49 pm
IPOH – Polis mendedahkan suspek lelaki yang ditahan malam tadi dipercayai menetak abang dan kakak ipar menggunakan kapak menyebabkan pasangan suami isteri itu mati akibat kecederaan di bahagian tengkorak serta pendarahan otak.
Ketua Polis Perak Datuk Mior Faridalathrash Wahid berkata, hasil bedah siasat yang dijalankan ke atas mayat pasangan suami isteri itu mendapati punca kematian akibat objek tajam dan tumpul di bahagian kepala.
Katanya, pemeriksaan luaran pada si mati juga mendapati terdapat beberapa luka akibat dipotong, tetakan, tikaman dan luka koyak di bahagian kepala.
“Luka-luka tersebut telah menyebabkan kepatahan tengkorak dan pendarahan di bahagian otak kedua-dua mangsa.
“Malah, pemeriksaan bahagian leher si mati lelaki juga mendapati terdapat kesan jerutan di mana kecederaan berlaku selepas kematian mangsa,” katanya kepada Kosmo! di sini hari ini.
Terdahulu, akhbar melaporkan mayat suami isteri berusia 64 dan 59 tahun itu dijumpai dalam keadaan berlumuran darah di ruang tamu rumah di Taman Bercham Aman, Bercham di sini. – KOSMO! ONLINE


Cuaca cerah di hampir semua negeri
Oleh SITI A'ISYAH SUKAIMI

8 Julai 2022, 7:26 pm
PETALING JAYA – Jabatan Meteorologi Malaysia (MetMalaysia) melaporkan cuaca cerah, panas dan kering hampir semua negeri di Semenanjung selain hujan di beberapa kawasan termasuk Sabah dan Sarawak.
MetMalaysia dalam laporan cuacanya di Youtube memaklumkan, hujan berlaku di satu dan dua tempat di bahagian utara seperti Kedah (Sik dan Baling), Hulu Perak serta utara Pantai Timur melibatkan Kelantan (Tanah Merah dan Pasir Mas).
“Hujan dijangka boleh memasuki beberapa kawasan di Terengganu iaitu di Besut, Setiu dan Hulu Terengganu menjelang lewat petang sehingga malam,” katanya hari ini.
Bagi negeri Sarawak, MetMalaysia melaporkan cuaca panas dan kering di bahagian barat negeri pada petang ini manakala hujan semakin berkurangan di Bintulu dan Kapit, tetapi semakin lebat di bahagian utara melibatkan Miri dan Limbang.
“Keadaan taburan hujan rendah turut dilaporkan di sekitar negeri Sabah serta hujan dijangka berlaku di Kudat dan Sandakan,” ujarnya.
Bagi sebelah malam pula, MetMalaysia menjangkakan hujan lebat dan ribut petir boleh berlaku di sekitar Kelantan dan utara Terengganu termasuk bahagian utara Sarawak dan di timur Sabah. -KOSMO! ONLINE


Trafik sesak lebih 20 km dari Gombak
Oleh ALWANI ZAFIRAH

8 Julai 2022, 7:14 pm
PETALING JAYA – Aliran trafik sesak sejauh 21.2 kilometer (km) dari KM 19.8 hingga KM41.0 melibatkan laluan Gombak ke Bukit Tinggi ketika ini di Lebuh Raya Kuala Lumpur-Karak (KLK).
Lembaga Lebuhraya Malaysia (LLM) menerusi ciapannya di Twitter sebentar tadi memaklumkan situasi itu disebabkan pertambahan kenderaan yang pulang dari kerja dan ingin ke kampung halaman masing-masing sempena cuti perayaan Hari Raya Aidiladha hujung minggu ini. – KOSMO! ONLINE


Pembuli siber di Jepun akan dipenjara setahun, denda RM9,798
Oleh KOSMO!

8 Julai 2022, 6:30 pm
TOKYO – Seseorang yang didapati bersalah atas jenayah buli siber di Jepun kini berdepan hukuman penjara setahun di bawah undang-undang baharu yang berkuatkuasa semalam, lapor portal berita MailOnline.
Undang-undang buli siber diperketatkan susulan kematian seorang bintang realiti televisyen dan ahli gusti wanita yang diganggu secara online.
Hana Kimura yang merupakan bintang realiti televisyen popular di Jepun selepas membintangi program Terrace House, meninggal dunia pada 2020.
Kimura dikecam selepas tayangan sebuah episod program televisyen tersebut yang memaparkan dia hilang sabar selepas rakan serumahnya secara tidak sengaja merosakkan pakaian gustinya yang mahal.
Antara komen mereka termasuk ‘semua orang akan gembira jika anda tiada’.
Sebelum membunuh diri, Kimura memuat naik beberapa hantaran di media sosial termasuk gambar dia bersama kucing kesayangannya beserta kapsyen ‘selamat tinggal’.

Undang-undang buli siber dirombak susulan kempen yang diadakan oleh ibu Kimura, Kyoko.
Bentuk hukuman sebelum ini termasuk denda cuma 10,000 yen (RM326) atau penjara hanya 30 hari. Pesalah kini berdepan hukuman lebih berat iaitu denda sehingga 300,000 yen (RM9,798) atau penjara setahun .
Menteri Kehakiman, Yoshihisa Furukawa berkata, hukuman itu dipertingkatkan bertujuan untuk menegaskan bahawa buli siber adalah kesalahan jenayah.
“Adalah penting untuk kita berusaha menghapuskan penghinaan yang kadang-kadang mendorong seseorang untuk membunuh diri,” katanya pada sidang akhbar minggu ini. – Agensi


Aliran trafik perlahan, kenderaan keluar dari ibu kota bertambah
Oleh ALWANI ZAFIRAH

8 Julai 2022, 6:13 pm
PETALING JAYA – Aliran trafik dilaporkan perlahan di beberapa lebuh raya utama ekoran pertambahan kenderaan dan dijangka semakin sesak menjelang lewat petang ini.
Tinjauan Kosmo! di laman web rasmi Lembaga Lebuh Raya Malaysia (LLM) mendapati banyak kenderaan mula keluar dari ibu kota ketika ini dan mula memasuki beberapa lebuh raya seperti Lebuh Raya Utara-Selatan, Lebuh Raya Baru Lembah Klang (NKVE), Pantai Timur (LPT1) dan Kuala Lumpur-Karak (KLK).
Orang ramai mula membuat persiapan dengan memulakan perjalanan sehari awal untuk pulang ke kampung halaman masing-masing bagi menyambut perayaan Hari Raya Aidiladha pada Ahad ini. – KOSMO! ONLINE


Lelaki Jepun tikam dua pelajar sekolah kerana mahu masuk penjara
Oleh KOSMO!

8 Julai 2022, 7:30 pm
TOKYO – Seorang lelaki di Jepun menyerang dua pelajar perempuan menggunakan pisau ketika mereka dalam perjalanan ke sekolah semalam, lapor agensi berita Kyodo.
Seorang daripada mangsa parah dalam kejadian yang berlaku di bandar Sendai, timur laut Jepun, kata polis wilayah Miyagi.
Susulan kejadian itu, polis menahan suspek, Hiroyuki Owari, 43, yang tinggal di kawasan kejiranan tersebut kerana disyaki cuba membunuh salah seorang gadis itu.
“Saya melakukannya untuk membunuh dan masuk penjara. Saya berulang kali menikam belakang mereka menggunakan pisau dapur dari rumah,” kata suspek kepada penyiasat.
Owari didakwa menyerang dua pelajar itu di jalanan sekitar pukul 8 pagi (waktu tempatan) dan mengejar mangsa yang melarikan diri sebelum terus menikam mereka, kata polis.
Suspek dan mangsa dilaporkan tidak mengenali antara satu sama lain.

Seorang daripada mangsa parah, manakala seorang lagi cedera ringan. Kedua-dua mereka mengalami luka akibat tikaman termasuk di belakang badan, demikian menurut polis.
Seorang wanita berusia dalam lingkungan 70-an yang tinggal berhampiran lokasi kejadian berkata, dia melihat seorang daripada mangsa rebah di pintu masuk sebuah kediaman.
Seorang lelaki berusia dalam lingkungan 60-an berkata, dia melihat Owari akur ketika ditahan polis. – Agensi


Rumah terbakar angkara bapa saudara sakit mental
Oleh ROSALWANI CHE SOH

8 Julai 2022, 7:08 pm
KOTA BHARU – Seorang peniaga pakaian bundle rugi hampir RM20,000 selepas barangan perniagaan terbakar dipercayai berpunca daripada perbuatan khianat bapa saudaranya yang mengalami masalah mental dalam kejadian kebakaran tiga buah rumah Kampung Banggol, di sini hari ini.
Mangsa, Mohd. Syahid Sipri, 32, berkata, dia menyedari kejadian itu kira-kira pukul 1 tengah hari selepas pulang daripada berniaga di kawasan Kedai Buloh, Jalan Pantai Cahaya Bulan di sini.
Katanya, semasa tiba di rumah yang dijadikan sebagai stor simpanan pakaian bundle itu, dia melihat kepulan asap keluar dari arah ruang tamu dan mendapati bapa saudaranya terperangkap di dalam rumah.
“Saya cuba untuk masuk melalui pintu utama, namun ia berkunci dari dalam. Semasa api mula marak, saya melihat bapa saudara telah keluar sendiri dari rumah melalui pintu tersebut. Saya mengesyaki dia membakar barangan di dalam rumah,” katanya ketika ditemui Kosmo! di lokasi kejadian.
Sementara itu, Ketua Balai Bomba dan Penyelamat Kota Bharu, Zukeri Shafie berkata, pihaknya menerima panggilan pada pukul 1.17 tengah hari dan seramai 22 anggota bomba dikejarkan ke lokasi kejadian.
Menurutnya,  bomba berjaya mengawal kebakaran yang menyebabkan kemusnahan rumah hampir 80 peratus.

Tambahnya, siasatan berhubung punca kebakaran serta kerugian dialami mangsa masih sedang giat dijalankan. – KOSMO! ONLINE


Wanita duduki 150 ujian memandu untuk orang lain
Oleh KOSMO!

8 Julai 2022, 7:00 pm
LONDON – Seorang wanita di Britain dihukum penjara lapan bulan selepas dia didapati bersalah menduduki 150 ujian memandu untuk orang lain, lapor portal berita MailOnline semalam.
Indeerjeet Kaur dilaporkan menduduki peperiksaan teori dan praktikal di seluruh Britain termasuk Swansea, Marmarthen, Birmingham dan London dari tahun 2018 hingga 2020.
Wanita berusia 29 tahun itu ditahan apabila kakitangan di pusat ujian memandu mengesyaki dia menyamar sebagai calon ujian.
Mereka melaporkan kes itu kepada Agensi Piawaian Pemandu dan Kenderaan (DVSA), manakala kesnya disiasat oleh pasukan jenayah terancang selatan Wales.
Pegawai penyiasat mendapati Kaur menduduki ujian untuk calon-calon yang tidak boleh bertutur dan membaca dalam bahasa Inggeris dan menerima sejumlah wang tunai sebagai balasan.
Kaur mengaku bersalah atas pertuduhan melakukan penipuan di Mahkamah Diraja Swansea dan dihukum penjara lapan bulan.

Pemandu-pemandu yang telah memperoleh lesen melalui Kaur akan dibatalkan lesen mereka, kata DVSA.
Polis berkata, Kaur membahayakan nyawa orang lain dengan menduduki ujian untuk pemandu yang tiada kelayakan.
“Keselamatan di jalan raya sentiasa menjadi keutamaan kami. Kami akan menghalang pemandu tidak berkelayakan daripada berada di jalan raya,” kata polis. – Agensi


PM zahir ucapan takziah kepada rakyat Jepun
Oleh MOHD RIDZAUDDIN ROSLAN

8 Julai 2022, 6:21 pm
PUTRAJAYA- Perdana Menteri, Datuk Seri Ismail Sabri Yaakob menzahirkan ucapan takziah dan simpati mendalam kepada kerajaan dan seluruh rakyat Jepun berikutan kematian mantan Perdana Menteri negara itu, Shinzo Abe.
Ismail Sabri menzahirkan ucapan itu menerusi satu hantaran Facebook tadi selain menyifatkan berasa amat sedih apabila mendengar insiden yang menimpa Abe hari ini.
“Saya berasa amat sedih apabila mendengar perkhabaran duka tentang insiden mengenai mantan Perdana Menteri Shinzo Abe, yang baru saya temui pada awal tahun ini sebagai Utusan Khas Tuan Yang Terutama.
“Saya menzahirkan ucapan takziah dan simpati yang mendalam kepada kerajaan dan rakyat Jepun di atas pemergian beliau,” katanya.
Ucapan takziah yang dimuat naik di laman Facebook Ismail Sabri
Ismail Sabri berkata, Abe telah memainkan peranan penting dalam hubungan erat antara Malaysia dan Jepun selain merupakan pendukung utama Dasar Pandang ke Timur.
“Saya berharap agar keluarga mendiang dan seluruh rakyat Jepun tabah menghadapi dugaan dalam suasana sedih serta pilu ini,” doanya.

Sebentar tadi, Abe disahkan meninggal dunia selepas beliau ditembak semasa berkempen di wilayah Nara, lapor badan penyiaran awam, NHK dan agensi berita Jiji Press.
“Menurut seorang pegawai kanan parti Abe, Parti Liberal  Demokratik, Abe menghembuskan nafas terakhir di sebuah hospital di bandar Kashihara di mana beliau sedang menerima rawatan. Abe meninggal dunia pada usia 67 tahun,” kata NHK. -KOSMO! ONLINE


Agensi pelancongan tipu jemaah haji ada lesen MOTAC
Oleh MOHD. HUSNI MOHD. NOOR

8 Julai 2022, 5:12 pm
PUTRAJAYA – Agensi pelancongan yang terbabit dalam insiden jemaah haji terkandas semalam disahkan berlesen dengan Kementerian Pelancongan, Seni dan Budaya Malaysia (MOTAC).
Perkara itu disahkan MOTAC menerusi kenyataan akhbar dikeluarkan hari ini.
MOTAC berkata, pasukan penguatkuasaannya telah memantau dan menemubual wakil syarikat di Lapangan Terbang Antarabangsa Kuala Lumpur (KLIA) semalam.
Menurutnya, pihaknya dimaklumkan agensi itu akan memulangkan wang jemaah haji terkandas itu secara berperingkat selain pasport dipulangkan jika tidak mendapat penerbangan seperti yang dijadualkan.
“Jika bakal jemaah berkenaan tidak mendapatkan kembali wang seperti dijanjikan, mereka dinasihatkan membuat laporan polis di Balai Polis Main Terminal Building (MTB) KLIA atau mana-mana balai polis yang berdekatan.
“Jemaah juga diminta membuat aduan rasmi kepada pihak MOTAC melalui Sistem Pengurusan Aduan Awam (SISPAA), MOTAC di pautan https://motac.spab.gov.my dan Tribunal Tuntutan Pengguna Malaysia (TTPM) di https://ttpm.kpdnhep.gov.my/portal/home bagi pemulangan wang,” katanya.

Katanya, dokumen-dokumen yang perlu disertakan dalam SISPAA MOTAC adalah seperti bukti tempahan pakej, bukti pembayaran deposit, bukti pembayaran penuh, terma dan syarat seragam ke luar negara milik syarikat, salinan passport atau visa dan salinan tiket penerbangan (jika ada).
Menurutnya, mangsa juga perlu mengemukakan laporan polis dan apa-apa dokumen yang dianggap boleh membantu siasatan di peringkat kementerian.
“MOTAC akan membuat siasatan sewajarnya ke atas syarikat dibawah Seksyen 8(1)(d), Akta Industri Pelancongan 1992 [Akta 482] kerana menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara.
“MOTAC juga akan terus memantau perkara ini dan akan mengambil tindakan sewajarnya dibawah Akta Industri
Pelancongan 1992 (Akta 482),” katanya. -KOSMO! ONLINE


Shinzo Abe disahkan meninggal dunia
Oleh Kosmo

8 Julai 2022, 5:14 pm
TOKYO – Bekas Perdana Menteri Jepun,  Shinzo Abe disahkan meninggal dunia selepas beliau ditembak semasa berkempen di wilayah Nara, lapor badan penyiaran awam, NHK dan agensi berita Jiji Press.
“Menurut seorang pegawai kanan parti Abe, Parti Liberal  Demokratik, Abe menghembuskan nafas terakhir di sebuah hospital di bandar Kashihara di mana beliau sedang menerima rawatan. Abe meninggal dunia pada usia 67 tahun,” kata NHK
Terdahulu, NHK melaporkan bahawa  seorang lelaki berusia dalam lingkungan 40-an ditangkap atas cubaan membunuh, manakala polis turut merampas senjata api suspek.

PENGAWAL keselamatan menangkap suspek penyerang Abe di Stesen Yamato Saidaiji, Nara hari ini. – AFP
Pemimpin itu ditembak semasa berkempen di wilayah Nara hari ini.
Abe sedang menyampaikan ucapan pada satu perhimpunan politik menjelang pemilihan dewan tinggi pada Ahad ini apabila bunyi tembakan kedengaran, lapor NHK dan agensi berita Kyodo.
“Beliau sedang berucap dan seorang lelaki menyelinap dari belakang secara tiba-tiba.

“Tembakan pertama berbunyi seperti pistol mainan. Abe tidak rebah. Tembakan kedua boleh dilihat, anda boleh melihat percikan api dan asap,” kata seorang wanita yang berada di lokasi kejadian kepada NHK.
Abe, 67, kemudian tumbang dan terdapat pendarahan pada lehernya, kata sumber partinya, Parti Liberal Demokratik kepada agensi berita Jiji Pess.
Media tempatan turut dilaporkan bahawa pemimpin itu ditembak dengan menggunakan senapang patah.
Abe yang merupakan perdana menteri Jepun paling lama berkhimat, memegang pentadbiran negara pada 2006 selama setahun dan sekali lagi dari 2012 hingga 2020 apabila beliau terpaksa meletak jawatan kerana faktor kesihatan.
Jepun memiliki undang-undang kawalan senjata api antara paling ketat di dunia dengan angka kematian tahunan akibat senjata api di negara yang mempunyai 125 juta penduduk itu tidak sampai  dua angka. –  AFP


Peniaga didakwa amang seksual remaja di tempat parkir
Oleh MUHAMMAD SHAHIZAM TAZALI

8 Julai 2022, 5:20 pm
MELAKA – Seorang peniaga dihadapkan ke Mahkamah Sesyen di sini, hari ini atas dua pertuduhan melakukan amang seksual fizikal terhadap seorang remaja perempuan, sejak April lalu.
Tertuduh, Ridzuwan Sulaiman, 56, bagaimanapun mengaku tidak bersalah sejurus dua pertuduhan dibacakan oleh jurubahasa di hadapan Hakim Mohd. Sabri Ismail.
Mengikut pertuduhan pertama, tertuduh didakwa melakukan amang seksual fizikal terhadap remaja berusia 17 tahun di kawasan tempat letak kereta di Malim dalam daerah Melaka Tengah pada pukul 10 malam, pertengahan April lalu.
Bagi pertuduhan kedua, tertuduh didakwa melakukan kesalahan sama terhadap mangsa sama di kawasan semak di Taman Kesidang dalam daerah Melaka Tengah pada pukul 11 malam, awal Mei lalu.
Bagi perbuatan itu, tertuduh didakwa mengikut Seksyen 14 (1)(b) dan 14(1)(a) Akta Kesalahan-Kesalahan Seksual Terhadap Kanak-Kanak 2017 yang masing-masing memperuntukkan hukuman penjara sehingga 20 tahun dan sebatan, jika sabit kesalahan.
Terdahulu, pendakwaan dikendalikan Timbalan Pendakwa Raya, Muhammad Nazrin Ali Rahim mencadangkan jaminan sebanyak RM40,000 dikenakan terhadap tertuduh.

Ridzuwan yang tidak diwakili peguam bagaimanapun merayu agar jumlah jaminan itu dikurangkan dengan alasan perlu menjaga dua orang anak dan ibu yang sakit.
Selepas mendengar hujah kedua belah pihak, Mohd. Sabri kemudian membenarkan tertuduh diikat jamin sebanyak RM15,000 dengan seorang penjamin. Beliau turut menetapkan tarikh 8 Ogos untuk sebutan semula kes. -KOSMO! ONLINE


MPOGCF sumbang RM5,000 kepada keluarga mendiang dipijak gajah
Oleh MUHD AFIQ AL-HAFIZ MAT YUSOF

8 Julai 2022, 5:23 pm
PETALING JAYA – Malaysian Palm Oil Green Conservation Foundation (MPOGCF) menghulurkan bantuan wang tunai sebanyak RM5,000 kepada keluarga mendiang N. Arjunan yang meninggal dunia akibat dipijak gajah liar ketika bertugas di Ladang Semantan, Pahang pada Selasa lalu.
MPOGCF dalam satu kenyataan berkata, pihaknya bersimpati dan menzahirkan ucapan takziah kepada keluarga mendiang yang meninggal dunia ketika menerima rawatan di Hospital Sultan Haji Ahmad Shah (HoSHAS) di Temerloh, Pahang pagi ini.
“Mangsa yang juga pekerja ladang kelapa sawit dilaporkan dipijak gajah liar sehingga mengalami kecederaan parah pada bahagian badan dan patah pergelangan kaki kiri.
“Sumbangan wang tunai sebanyak RM5,000 ini merupakan inisiatif MPOGCF dengan harapan dapat membantu meringankan beban keluarga mendiang,” kata kenyataan tersebut.
Tambahnya, siasatan awal Jabatan Perlindungan Hidupan Liar dan Taman Negara (Perhilitan) Pahang mendapati, ladang kelapa sawit tersebut terletak bersempadan dengan Hutan Simpan Kemasul.
“Menurut rekod Perhilitan, terdapat beberapa kumpulan gajah liar yang telah dikenal pasti berada di hutan simpan berkenaan. Pekerja-pekerja di ladang sawit dinasihatkan supaya lebih berhati-hati dan tidak mengambil tindakan secara bersendirian sekiranya bertembung dengan gajah liar.

“Pekerja-pekerja ladang juga diminta menjauhkan diri, jika terserempak dengan hidupan liar tersebut dan terus menghubungi Perhilitan Semenanjung Malaysia di talian bebas tol 1-800-88-5151,” katanya.
Jelas kenyataan itu, walaupun gajah bukan haiwan yang ganas, namun boleh menjadi agresif sekiranya kelaparan atau merasakan keselamatan dirinya terancam.
“Sebarang tindakan bersifat provokasi bagi mengusir gajah perlu dielakkan kerana hidupan liar itu dilindungi sepenuhnya di bawah Akta Pemuliharaan Hidupan Liar 2010 atau Akta 716.
“Sebagai peneraju inisiatif pemuliharaan biodiversiti industri sawit negara, MPOGCF memandang serius terhadap kejadian seumpama ini dan akan terus memberi sokongan penuh bagi mengurangkan konflik manusia-gajah dan mengambil langkah mitigasi yang bersesuaian,” ujarnya.
Kosmo! pada Rabu melaporkan, seorang pekerja ladang cedera selepas dipijak sekumpulan gajah liar ketika sedang bekerja di Ladang Semantan Mentakab. – KOSMO! ONLINE.


Misi KLBA lahirkan pemain berkelas dunia
Oleh MUHAMMAD ZUHAILY BADLISHAH

8 Julai 2022, 5:23 pm
KUALA LUMPUR – Persatuan Badminton Kuala Lumpur (KLBA) mengorak langkah dalam misi membangunkan bakat-bakat muda menerusi jalinan kerjasama dengan Sekolah Badminton Ban Thong Yord (BSS) berpangkalan di Bangkok, Thailand.
Kedua-dua pihak memeterai perjanjian persefahaman selama lima tahun dengan KLBA menyasarkan untuk menghantar lima pemain terbaik persatuan itu selama sebulan selepas ini.
Presiden KLBA, Datuk Seri Dr. Jahaberdeen Mohamed Yunoos berharap, ia akan menjadi titik mula buat persatuan untuk melahirkan pemain-pemain yang lebih berkualiti selaras dengan misi barisan kepimpinan baharu persatuan itu.
“Kita berharap untuk bekerjasama dengan lebih banyak lagi kelab-kelab badminton dari luar negara dengan hasrat berkongsi idea dan pandangan terutama sistem latihan pemain-pemain muda kita.
“Kami cuba menerokai peluang bekerjasama dengan kelab-kelab persendirian di luar negara dan ini peluang terbaik buat kami.
“Pada masa sama dapat menyuntik idea baharu kepada barisan kejurulatihan,” kata Jahaberdeen pada sidang akhbar majlis pengumuman kerjasama antara KLBA dan BSS di Axiata Arena, Bukit Jalil hari ini.

BSS adalah kelab badminton pertama ditubuhkan di Thailand pada 1991 dan telah melahirkan jaguh badminton Thailand iaitu pemain No.8 wanita dunia, Ratchanok Intanon dan tiga kali juara remaja dunia lelaki, Kunlavut Vitidsarn.
Sebagai rekod, kerjasama antara KLBA dan BSS merupakan cetusan idea daripada Pengerusi Kejurulatihan dan Latihan KLBA, Datuk Razif Sidek ketika membuat kunjungan ke Thailand empat tahun lalu. – KOSMO! ONLINE


Isteri cemburu goreng 80 ikan hiasan peliharaan suami
Oleh KOSMO!

8 Julai 2022, 6:00 pm
JAKARTA – Sebuah klip video di media sosial Indonesia memaparkan perbuatan seorang wanita menggoreng ikan hiasan peliharaan suaminya kerana dihantui perasaan cemburu, lapor laman berita Suara.com.
Video itu dimuat naik dalam akaun Instagram @dunia_kaumhawa.
Rakaman menunjukkan sejumlah ikan perhiasan mahal spesies discus berenang di dalam akuarium. Menurut wanita itu, suaminya sentiasa mengutamakan ikan-ikan peliharaannya.
“Semuanya kerana ikan, ikan lagi. Apa-apa ikan. Sebaiknya kita goreng sahaja ikannya? Kan sedap,” kata wanita itu.
Wanita itu seterusnya memasukkan ikan-ikan yang disiangnya ke dalam kuali berisi minyak masak.
Ikan-ikan itu digoreng dengan jumlah yang cukup banyak sekurang-kurangnya 80 ekor.

Video tersebut mendapat perhatian netizen di ruangan komen.
“Tutorial menjadi janda,” kata seorang netizen.
“Kalau saya biarkan sahaja selagi hobi suami masih munasabah,” komen netizen lain. – Agensi


Kanak-kanak, remaja imun lemah disaran ambil dos tambahan
Oleh SITI A'ISYAH SUKAIMI

8 Julai 2022, 5:12 pm
PETALING JAYA – Kanak-kanak dan remaja berusia lima hingga 17 tahun yang berada dalam kategori masalah imun lemah (immunocompromised) dinasihatkan mendapatkan dos tambahan Covid-19 bagi melengkapkan vaksinasi primer tiga dos selepas menjalani penilaian pakar perubatan.
Menteri Kesihatan, Khairy Jamaluddin Abu Bakar berkata, bagi kanak-kanak berumur lima hingga 11 tahun dalam kategori ‘immunocompromised’, hendaklah disahkan oleh pakar perubatan kerajaan dan swasta selain sekurang-kurangnya lapan minggu selepas menerima dos kedua.
Katanya, selain itu, Jawatankuasa Kerja Teknikal (TWG) juga mengesyorkan supaya dos penggalak bagi individu sederhana atau masalah imun lemah yang teruk (moderate atau severe immunocompromised) berusia 12 hingga 17 tahun dikategorikan semula sebagai dos ketiga dan menjadi pelengkap kepada vaksinasi primer.
“Hanya setelah melengkapkan vaksinasi primer tiga dos, barulah dos penggalak pertama boleh diberikan kepada individu ‘moderate atau severe immunocompromised’ berusia12 hingga 17 tahun.
“Langkah ini bertujuan memberi perlindungan optimum kepada kumpulan remaja ini daripada risiko mendapat jangkitan Covid-19 dengan gejala yang teruk,” katanya pada sidang akhbar di Parlimen hari ini.
Beliau berkata, kriteria kelayakan bagi penerima dos ketiga ini adalah individu berumur 12 hingga 17 tahun dalam kategori ‘immunocompromised’ disahkan oleh pakar perubatan kerajaan dan swasta selain sekurang-kurangnya 28 hari selepas menerima dos kedua.

Katanya, individu ‘moderate atau severe immunocompromised’ berumur 12 hingga 17 tahun juga boleh mendapatkan dos penggalak pertama setelah menepati kriteria ditetapkan.
Syarat tersebut ialah individu berumur 12 hingga 17 tahun dalam kategori ‘immunocompromised’ disahkan oleh pakar perubatan kerajaan dan swasta serta sekurang-kurangnya tiga bulan selepas menerima vaksinasi lengkap tiga dos primer. -KOSMO! ONLINE


PM sambut baik tawaran Turkiye bangunkan vaksin Turkovac
Oleh MOHD RIDZAUDDIN ROSLAN

8 Julai 2022, 5:08 pm
PUTRAJAYA – Perdana Menteri, Datuk Seri Ismail Sabri Yaakob menyambut baik tawaran Presiden Turkiye, Recep Tayyip Erdogan untuk bekerjasama dalam pembangunan vaksin Covid-19 keluaran negara itu iaitu Turkovac.
Ismail Sabri berkata, beliau akan meminta Kementerian Kesihatan untuk meneliti tawaran itu selaras dengan Pelan Hala Tuju Pembangunan Vaksin Negara yang telah dilancarkan pada tahun lalu.
“Dalam pada itu, Majlis Pelancongan Penjagaan Kesihatan Malaysia (MHTC) telah menandatangani Memorandum Persefahaman (MoU) bersama Aktuel Expo Healthcare International Fair Company.
“Kerajaan juga terus memperkasa negara sebagai destinasi pelancongan kesihatan bertaraf dunia menerusi kepakaran Malaysia dalam kesuburan in-vitro (IVF), kardiologi, onkologi, pergigian, pembedahan plastik selain beberapa bidang lain dan Turkiye merupakan antara pasaran utama kita,” katanya dalam satu kenyataan tadi.
Ismail Sabri berkata, Turkiye juga memberi komitmen untuk menambah lebih banyak peluang tajaan atau biasiswa kepada pelajar Malaysia bagi melanjutkan pelajaran dalam pelbagai bidang di negara itu.
“Pada masa sama, kerajaan menerusi Agensi Kelayakan Malaysia (MQA) telah mengiktiraf ijazah daripada 208 universiti di Turkiye dan perkara itu disambut baik oleh Erdogan.

“Saya turut memberi keutamaan terhadap kerjasama Malaysia-Turkiye dalam bidang pendidikan, malah Universiti Malaysia Pahang (UMP), Universiti Malaysia Kelantan (UMK) dan Universiti Tun Hussein Onn (UTHM) telah menandatangani MoU bersama beberapa universiti di Turkiye,” jelasnya.
Katanya, pada masa ini, seramai 57 individu daripada 284 pelajar Malaysia telah menerima biasiswa daripada Turkiye.
Dalam perkembangan sama, Ismail Sabri berkata, beliau berpuas hati dengan hasil lawatan ke Turkiye dan percaya kerjasama kedua-dua negara bakal membuka lembaran dimensi baru atas dasar dan pendekatan menang-menang.
“Sebagai dua buah negara Islam bersaudara yang progresif, saya yakin hubungan erat antara dua negara ini mempunyai prospek yang sangat memberangsangkan,” ujarnya. -KOSMO! ONLINE


Saya memang kasar, tapi bukan ‘tomboy’ – Intan Najuwa
Oleh SAIRUL ZAMRI MISRANI

8 Julai 2022, 5:31 pm
PETALING JAYA – Pelakon kecil molek Intan Najuwa menafikan dakwaan segelintir pihak yang melabelkan dirinya sebagai tomboy, ekoran imejnya yang ada kalanya dilihat sedikit kasar dan ganas.
Biarpun sering dikecam kerana berpakaian seksi, Intan atau nama sebenarnya Intan Najuwa Abd. Wahid mengakui keperibadiannya sejak kecil memang sedikit kasar, tetapi bukan bermakna dirinya tomboy seperti yang diperkatakan netizen.
“Mungkin lakonan saya jadi wanita kasar sebelum ini dilihat tidak ubah seperti seorang tomboy di mata mereka. Saya tak kisah dengan pendapat itu semua, cuma apa yang saya mahu tegaskan, saya wanita asli dan bukannya tomboy,” katanya.
Intan berkata demikian ketika ditemui pada sidang akhbar secara virtual bagi drama terbarunya, Jodohku Babysitter arahan sutradara Hadith Omar.
Ditanya mengenai cabaran membawakan watak perempuan ala-ala tomboy dan menggalas tanggungjawab sebagai babysitter, Intan berkata, cabaran besar yang perlu dilaluinya adalah berperwatakan lelaki dan bengis.
“Dalam drama ini, saya diminta untuk membawakan watak seorang tomboy sebenar yang bekerja sebagai pengasuh kanak-kanak atau babysitter.

“Paling sukar, saya kena sentiasa berperwatakan bengis selain garang serta perlu berpakaian seperti tomboy. Ini antara yang sukar untuk saya lakonkan.
“Satu lagi cabaran apabila banyak babak yang memerlukan saya untuk membawa motor.
“Bayangkan dengan fizikal saya yang kecil dan rendah ini, sudah berapa kali terjatuh disebabkan kaki tidak berapa nak sampai,” ujarnya.
Sekadar info, Jodohku Babysitter mula disiarkan di slot megadrama saluran Astro Ria bermula kelmarin dan turut dibintangi Aliff Aziz, Yuna Rahim, Ellyas Abdullah dan Isaac Iman.


Banjir Baling: SAM gesa MB Kedah dedah hasil siasatan kepada umum
Oleh SAFINA RAMLI

8 Julai 2022, 5:04 pm
GEORGE TOWN – Sahabat Alam Malaysia (SAM) meluahkan kekecewaan apabila gesaan supaya suruhanjaya siasatan awam (COI) berhubung kejadian banjir di Baling, Kedah telah ditolak kerajaan negeri Kedah, serta Kementerian Tenaga dan Sumber Asli (KETSA).
Presidennya, R. Meenakshi berkata, pada Rabu lalu, SAM menggesa kerajaan negeri Kedah mengadakan COI bagi mengetahui punca berlakunya banjir di Baling.
”Kami membuat seruan ini untuk mengelak satu lagi tragedi seperti ini berlaku dan bukan hanya menyalahkan alam, terutamanya kerana intensiti dan kekerapan hujan yang luar biasa akibat perubahan iklim akan menjadi masalah yang berulang.
”Bagaimanapun, Menteri Besar Kedah, Datuk Seri Muhammad Sanusi Md Noor berkata COI seperti itu tidak diperlukan, memandangkan pelbagai agensi kerajaan yang terlibat sedang menyediakan laporan mereka berhubung insiden ini,” katanya dalam kenyataan di sini hari ini.
Menurutnya, SAM berpandangan bahawa menyediakan laporan sebegitu dan menyerahkan kepada Menteri Besar sahaja tidak mencukupi.
”Orang ramai perlu tahu apa yang berlaku dan mengapa ini berlaku dan siapa yang bertanggungjawab terhadap kemusnahan dan kematian yang telah berlaku.

”Menteri Kedah perlu telus dalam hal ini, dan bertanggungjawab kepada orang ramai di mana kesemua fakta mesti dibongkar,” katanya.
Tambahnya, tidak cukup untuk menyalahkan kerajaan terdahulu atas sebarang tindakan atau tidak bertindak kerana kerajaan sedia ada mesti memperbetulkan apa yang salah. – KOSMO! ONLINE


Orang Gelugor, Teluk Kumbar terima bekalan air selewat-lewat pagi esok
Oleh SAFINA RAMLI

8 Julai 2022, 4:38 pm
GEORGE TOWN – Perbadanan Bekalan Air Pulau Pinang (PBAPP) menjangka bekalan air untuk kira-kira 20 peratus pengguna di kawasan Gelugor dan Teluk Kumbar di sini akan diperoleh selewat-lewatnya pagi esok.
Ketua Pegawai Eksekutif (CEO) PBAPP, Jaseni Maidinsa berkata, kawasan yang masih belum mendapat bekalan air itu terletak di kawasan yang tinggi dan memerlukan sedikit masa untuk penyaluran air seperti sediakala.
”Situasi yang berlaku di Loji Rawatan Air (LRA) Sungai Dua sebelum ini telah memberi kesan kepada lebih 500,000 pengguna dan kita telah berjaya menyalurkan semula bekalan air kepada 80 pengguna di kawasan Seberang Perai dan juga selatan Pulau Pinang.
”Bagaimanapun, masih terdapat kira-kira 20 peratus pengguna di kawasan Gelugor hingga ke Teluk Kumbar masih belum menerima bekalan kerana mereka tinggal di kawasan tinggi, kami jangka selewat-lewatnya esok pagi mereka akan menerima bekalan air,” katanya dalam sidang akhbar di Komtar di sini hari ini.
Operasi loji rawatan air (LRA) di Sungai Dua di sini terpaksa dihenti tugas selama empat jam Rabu lalu kerana kadar kekeruhan air mentah yang tinggi di Sungai Muda susulan banjir di Baling, Kedah.
Menurut Jaseni, PBAPP juga telah menggerakkan pasukan petugas untuk meninjau kawasan-kawasan perumahan apartment dan kondominium bagi memastikan pam air di kawasan tersebut telah diaktifkan semula oleh pihak pengurusan perumahan masing-masing.

Dalam pada itu, Ketua Menteri Pulau Pinang, Chow Kon Yeow pula memberitahu, kebimbangan Pulau Pinang yang bergantung dengan Sungai Muda sebagai sumber utama bekalan air untuk penduduk negeri itu menjadi kenyataan selepas air mentah dari sungai itu terjejas ekoran banjir di Baling.
”Disebabkan itu, Pulau Pinang meminta Kerajaan Pusat dan kerajaan negeri Kedah mengambil serius tentang saranan Pulau Pinang untuk mewujudkan Lembaga Lembangan Ulu Muda (LLUM),” jelasnya. – KOSMO! ONLINE


Banjir Baling: Majikan diminta beri cuti bergaji kepada mangsa
Oleh NORLIDA AKMAR IDROS

8 Julai 2022, 4:42 pm
BALING – Majikan diminta untuk memberi kelonggaran dengan memberi cuti bergaji kepada pekerja yang menjadi mangsa kepala air dan banjir di Kupang di sini.
Timbalan Menteri Sumber Manusia, Datuk Awang Hashim berkata, pertimbangan daripada pihak majikan termasuk swasta sangat diperlukan bagi memudahkan mangsa membersihkan kediaman masing-masing.
Katanya, tempoh masa itu juga penting bagi membolehkan penduduk terjejas termasuk yang kehilangan ahli keluarga bertenang.
“Pada masa ini biarlah mereka selesaikan masalah mereka dahulu, banyak perkara perlu diuruskan. Ada yang tiada tempat berlindung kerana rumah sudah hanyut selain timbunan selut memenuhi setiap ruang.
“Kalau mereka datang kerja pun tidak ada hati langsung nak bekerja kerana memikirkan keadaan mereka yang di rumah ada anak isteri, jadi saya harap majikan beri cuti bergaji. Jangan potong gaji mereka,” katanya.
Beliau berkata demikian ketika ditemui selepas menyerahkan sumbangan tanggungjawab sosial korporat (CSR) kementeriannya kepada mangsa banjir di pusat pemindahan sementara (PPS) Surau An-Nur di Taman Mesra di sini hari ini. – KOSMO! ONLINE


Ada masa, mak sampai lupa nama saya sebab sakit – Fikry Ibrahim
Oleh MOHD. HAIKAL ISA

8 Julai 2022, 5:03 pm
PETALING JAYA – Diuji Ilahi apabila ibu, Bibi Zaleha, 74, diserang penyakit strok tahun lalu, pelakon dan pengacara, Fikry Ibrahim tidak kisah berulang-alik Kedah-Kuala Lumpur demi memastikan kesihatan wanita kesayangan itu dalam keadaan baik.
Fikry atau nama sebenarnya, Ahmad Fikry Ahmad Ibrahim percaya, duit boleh dicari namun kasih sayang seorang ibu melangkaui segala-galanya.
“Masih jaga mak, ulang alik KL-Kedah. Contoh macam program Dewi Remaja ini saya jadi pengacara, kalau boleh bawa dia ke KL, saya bawa.
“Kalau drama atau membabitkan lakonan, saya tak boleh. Memang kena tinggal di kampung (Jitra) saya ulang-alik jaga dia atau di Ipoh (mak cik saya jaga),” katanya.
Fikry ditemui Kosmo! Online semalam pada sidang media Dewi Remaja 2022 yang menyaksikan dirinya diberi kepercayaan sebagai pengacara program realiti tersebut.
Berbicara lanjut tentang kondisi ibunya yang semakin uzur, air mata Fikry tumpah mengenangkan orang yang paling disayanginya kini, tidak mempunyai kudrat seperti dahulu.

Dedah pelakon drama rantaian, Nusyuz Berkiblat Cinta itu, ada satu tahap, ibunya sampai tidak lagi mengingati namanya.
“Penat memang penatlah tapi, sedih juga sebab saya rasa sejak kecil saya dibesarkan mak saya sahaja.
“Apabila saya dah besar sekarang, takkan saya nak ‘ambil’ duit sahaja dan tak pilih dia kan. Kadang-kadang balik dari KL malam esok terus ‘shoot’ balik kampung, rasa nak pengsan pun ada.
“Tapi dia mak saya dan senang cerita saya rasa sekarang kalau orang tanya saya, duit tak boleh beli kebahagiaan, saya percaya memang percayakan kenyataan tersebut.
“Kalau satu hari dia sudah tiada, duit saya saya kerja semua itu, sia-sia dan tiada makna,” luahnya seraya air matanya tumpah berkongsikan kata-kata itu.
Memperincikan keadaan ibunya sekarang, Fikry, 28, berkata: “Saya dah kurang main media sosial sebab saya banyak bahagikan masa untuk diri sendiri dan keluarga. Bermaksud, saya lebih fokus kepada mak saya.
“Dan, apabila dia sakit dan patah balik ke zaman dia muda, ingatan dia dah tak macam dahulu. Ada satu masa itu, dia pernah lupa nama saya. Sepanjang saya hidup, mak saya tak pernah lupa nama saya.
“Semasa dia sakit pertama kali kena minor stroke, saya dah tak nak benda itu jagi lagi dah. Selagi dia hidup, saya nak jaga dan tak nak menyesal suatu hari nanti.
“Isteri saya boleh ganti, kawan saya boleh cari, anak boleh buat baharu tapi ibu tetap satu-satunya,” katanya beremosi namun penuh makna.
Terdahulu sekitar Mac 2021, Fikry mendedahkan kepada media bahawa dirinya terpaksa menunda segala komitmen kerja di ibu kota demi menjaga ibu tersayang di Jitra, Kedah yang diserang strok atau angin ahmar. – KOSMO! ONLINE


Rakyat diminta terus amalkan pemakaian pelitup muka
Oleh SITI A'ISYAH SUKAIMI

8 Julai 2022, 4:59 pm
PETALING JAYA – Kementerian Kesihatan (KKM) tidak menolak untuk menguatkuasakan semula Akta 342 kepada mereka yang enggan memakai pelitup muka di kawasan tertutup, sekiranya kes terus meningkat secara mendadak.
Menteri Kesihatan, Khairy Jamaluddin Abu Bakar berkata, pemakaian pelitup muka di premis tertutup masih wajib cuma notis kompaun tidak lagi dikeluarkan sejak 17 April lalu, selaras dengan fasa peralihan endemik.
Katanya, pematuhan tersebut pada masa ini adalah pemerkasaan individu itu sendiri secara sukarela melainkan pelitup muka itu dibuka sewaktu bercakap, berucap, makan dan bergambar.
“Sebenarnya KKM pun tidak mahu kebelakang, kita juga sudah gugurkan agensi lain daripada Akta 342 ini seperti polis yang tidak disambung kuasa. Sekarang, tinggal KKM sahaja yang boleh keluarkan notis pelitup muka.
“Dalam masa sama, sumber penguatkuasaan kita terbatas kerana hanya KKM sahaja. Saya pun tidak mahu notis kompaun ini lagi dan saya berharap kita tidak perlu sampai ke tahap itu,” katanya dalam sidang akhbar di Parlimen hari ini.
Susulan itu, beliau merayu supaya orang ramai terus mematuhi peraturan pemakaian pelitup muka di kawasan tertutup dalam usaha mengurangkan jangkitan Covid-19. – KOSMO! ONLINE


Perjalanan Anna Cheong-Mei Xing terkandas di suku akhir
Oleh MUHAMMAD ZUHAILY BADLISHAH

8 Julai 2022, 4:57 pm
KUALA LUMPUR – Beregu wanita negara, Anna Cheong dan Teoh Mei Xing terkilan gagal meneruskan kemaraan ke separuh akhir Malaysia Masters selepas tewas di tangan pasangan Korea Selatan, Jeong Na Eun-Kim Hye Jeong hari ini.
Pasangan di ranking ke-37 dunia itu terpaksa akur tewas straight-set 14-21, 18-21 kepada Na Eun-Hye Jeong yang menduduki No.11 dunia, pada aksi suku akhir yang berlangsung selama 44 minit di Axiata Arena, Bukit Jalil.
“Masa mereka mendahului kembali di set kedua, saya terlalu banyak berfikir. Saya sebenarnya mahu buat lebih baik tapi banyak melakukan kesilapan.
“Saya tidak berpuas hati dengan pencapaian ini walaupun Terbuka Malaysia dan Masters Malaysia melakukan kejutan menumpaskan pemain ranking lebih tinggi,” kata Mei Xing yang terpaksa beraksi dalam keadaan sakit bahu kanan.
ANNA CHEONG (depan) dan Mei Xing tewas 14-21, 18-21 kepada Na Eun-Hye Jeong pada aksi suku akhir Malaysia Masters di Axiata Arena hari ini. GAMBAR – AMIR KHALID
Ini adalah kejohanan kedua berturut-turut Anna Cheong-Mei Xing terkandas di suku akhir selepas tumpas kepada pasangan Jepun, Mayu Matsumoto-Wakana Nagahara di di Terbuka Malaysia minggu lepas.
Bagi Anna Cheong, dia menjelaskan mereka perlu memperbaiki beberapa kelemahan jika mahu beraksi secara konsisten menentang beregu-beregu dalam kelompok 10 terbaik dunia.

“Permainan kami agak kurang dari segi pergerakan dan corak permainan. Pemain lawan seperti sudah dapat membaca permainan kami.
“Kami gembira dapat ke suku akhir tetapi akan berasa lebih berpuas hati jika dapat memenangi kejohanan,” jelasnya. – KOSMO! ONLINE


TNB siasat dakwaan kes curi identiti
Oleh MUHD AFIQ AL-HAFIZ MAT YUSOF

8 Julai 2022, 4:43 pm
PETALING JAYA – Tenaga Nasional Berhad (TNB) sedang menjalankan siasatan berhubung dakwaan kes curi identiti yang digunakan untuk mendaftar akaun TNB di Bukit Mertajam, Pulau Pinang baru-baru ini.
TNB dalam kenyataan berkata, pihaknya akan mendapatkan penyelesaian yang terbaik bagi individu tersebut sekiranya terbukti menjadi mangsa penyalahgunaan dokumen miliknya.
“TNB memandang serius perkara ini dan berusaha untuk menambah baik serta memperkemaskan lagi proses pendaftaran akaun di TNB supaya perkara yang sama dapat dielakkan pada masa yang akan datang.
“Orang awam yang pernah kehilangan dokumen identiti mereka dinasihatkan membuat semakan dengan pihak utiliti, bank, insuran atau agensi-agensi perkhidmatan lain bagi memastikan identiti mereka tidak disalah guna untuk pembukaan akaun,” katanya dalam kenyataan di sini hari ini.
Tambah kenyataan tersebut, pelanggan TNB juga boleh menggunakan myTNB app dan portal untuk menyemak akaun-akaun yang didaftar menggunakan nombor kad pengenalan mereka. Sekiranya terdapat akaun yang meragukan tersenarai di myTNB mereka, pengguna dinasihatkan untuk segera menghubungi TNB.
“Untuk sebarang pertanyaan lain berkaitan akaun, pengguna boleh menghubungi TNB CareLine di talian 1-300-88-5454, Facebook TNB Careline atau [email protected]_Nasional,” jelas kenyataan tersebut.

Terdahulu, Kosmo! pada 22 Jun lalu melaporkan, seorang tukang kayu di sebuah kilang perabot kini hidup dalam keadaan tertekan apabila mendakwa identitinya telah dicuri dan disalahguna pihak tidak bertanggungjawab sejak lima tahun lalu.
Disebabkan itu, mangsa, Ang Siang Ping, 27, dikatakan telah menyebabkan kerugian kepada seorang pemilik rumah di sini kerana terpaksa menanggung bil elektrik yang tinggi iaitu sebanyak RM230,611 sepanjang tempoh berkenaan hingga Mac tahun lalu.
Pada masa sama, Siang Ping juga telah menerima saman mahkamah untuk satu kes sivil dari Tenaga Nasional Berhad (TNB) sebanyak RM234,747.50 berhubung aktiviti perlombongan ‘bitcoin’ di Butterworth sekitar November tahun lalu. – KOSMO! ONLINE